ОАВ: Ўзбекистон “Оҳангаронцемент” заводини давлат ҳисобига ўтказиши мумкин - Anhor\nAnhor Все посты ОАВ: Ўзбекистон “Оҳангаронцемент” заводини давлат ҳисобига ўтказиши мумкин\nТошкент вилоят хўжалик суди Ўзбекистон Хусусийлаштириш, монополиядан чиқариш ва рақобатни ривожлантириш давлат қўмитасининг “Оҳангаронцемент” ОАЖнинг хусусийлаштирилиши қонуний эмаслигини тан олиш ҳақидаги даъвосини қондирди, деб ёзади “Интерфакс”.\n«Биз маҳаллий қонунчиликнинг барча талабларини бажариб келдик, солиқларни тўладик, ижтимоий ва экологик масалаларни ҳал этишда қатнашдик. Корхонада мунтазам равишда текширувлар ўтказиб турилди, унга нисбатан ҳеч қандай эътирозлар йўқ эди. Бир неча ой олдин деярли йигирмата ташкилот иштирокида режадан ташқари текширув бошланди. Текширувнинг бундан катта миқёсига қарамасдан, қонунчиликка зид бўлган ҳеч нима топилмади», – дея иқтибос келтиради агентлик “Евроцемент” президенти Михаил Скороходнинг сўзларидан.\nУнинг қайд этишича, корхонага нисбатан даъво аризаси берилгани ҳақида компанияда 16 июль куни билишган. 17 июль, пайшанба куни эса Тошкент вилояти Хўжалик суди даъвони қабул қилган, жума куни тингловлар бошланган ва душанба куни эрталаб бир неча соат ичида қарор қабул қилинган.\nЭслатиб ўтамиз, “Оҳангаронцемент” очиқ акциядорлик жамияти Тошкент вилоятининг Оҳангарон шаҳридаги саноат зонасида, Тошкент шаҳридан 50 км масофада жойлашган. Жамият 2006 йилдан буён “Евроцемент груп” холдинги таркибига киради.\nҲозирча Ўзбекистон ҳукумати бу борада расмий изоҳ бергани йўқ.\nЎзбекистон Журналистлари ижодий уюшмасига янги раҳбар сайланди


Президент Назарбоев ер қонуни ижросини тўхтатди - BBC O'zbek\nПрезидент Назарбоев ер қонуни ижросини тўхтатди\nҚозоғистон Президенти Нурсултон Назарбоев мамлакат "Ер кодекси"нинг тўрт бандига мораторий жорий этгани ҳақида эълон қилган.\nБу ҳақда Қозоғистон раҳбари ҳукумат мажлисида маълум қилган.\n"Мен бугун қарор қабул қилдим: Ер кодексининг жамоатчилик резонансига сабаб бўлган қатор нормалари, аниқроғи, ўтган йили қабул қилинган тўрт нормаси кучга киришига кейинги йилгача мораторий қўйилади", деб айтган Президент Назарбоев.\n"Агар сиз халққа тушунтириб, парламент билан келишиб бир қарорга келсангиз, мораторийни олиб ташлаймиз, йўқ бўлса, олиб ташламаймиз", деган Қозоғистон президенти.\n"Тушунмаган аҳолига етказиш керак эди, ерларимизни, айниқса, қишлоқ хўжалик ерларини сотиш ҳақида гап бораётгани йўқ", дея ўз қарорини тушунтирган жаноб Назарбоев.\n"Биз унинг мазмунини тегишли гуруҳларга етказиб беролмадик. Шу билан бирга қабул қилинган қонуннинг механизм ва нормалари ҳам кенг жамоатчиликни жалб қилган ҳолда қабул қилинмади. Одамларнинг хавотир ва ташвишлари ўринли. Агар бизнинг одамларимиз, қозоғистонликлар қабул қилинган қарорларни тушунишмаётган бўлсалар, уларга ишонишмаётган бўлишса, бу тўғри эмас. Биз буларнинг ҳаммасини одамлар учун қилаяпмиз-ку. Яъни, жамиятда қонун қабул қилиниши бўйича шубҳалар пайдо бўлган", деб айтган Президент Назарбоев.\nОхирги кунларда "Ер кодекси"га киритилган ўзгартиришга қарши норозиликлар Қозоғистон бўйлаб ёйилди.\nДастлаб Қозоғистон ғарбидаги Атирау шаҳрида одамлар кўчаларга чиқишди.\nШундан сўнг норозиликлар шимолдаги Ақтобе ва шарқдаги Семей шаҳарларида ҳам бошланди.\nАктау, Жанаўзен, Уралск ва Қизил Ўрда шаҳарларида одамлар "рухсат берилмаган" намойишларга чиқдилар.\nБаъзи кузатувчилар ҳар бир шаҳардаги намойишчилар сонини 1000 кишидан 2 минг кишигача, дея тахмин қилдилар.\nНамойишлар ноодатий кўриниш бўлган Қозоғистон учун бу анчайин жиддий миқёс эди.\nОдамларнинг норозилигига асосий сабаб "Ер кодекси"га киритилган, хорижликларга мамлакатдаги ҳосилдор ерларни 25 йилга ижарага бериш рухсати эди.\nУшбу қонун ўтган йили ноябр ойида қабул қилинган ва 2016 йил июлидан кучга кириши кўзда тутилган эди.\nҚонунга мувофиқ, ерлар сотилиши ёки ким ошди савдосида лицензия ҳуқуқини сотиб олиш имконини беради.\nОдамларнинг асосий хавотири Хитой каби қўшни мамлакатлардан сармоячилар келиб, ерларни сотиб олишларидир.\nБу хавотир эҳтиросли масаладир. Ақтўбедаги намойишчилардан бири 27 апрель куни "Ерларимизни хитойликларга бера олмаймиз. Улар бу ерга келишса, ҳеч қачон кетмайдилар," дея нутқ қилди.\nПрезидент Назарбоев ўтказган ҳукумат мажлисида Қозоғистоннинг Миллий иқтисодиёт вазири Ерболат Досаев, унинг ўринбосари Қайрат Ускенбаевлар истеъфога чиққанлари эълон этилган.\nҚозоғистон: ер хорижликларга сотилмасин!\nНазарбоев Украинадан ўрнак олмасликка чақирди\nҚозоғистонда ер сотилишига қарши норозилик чиқишлари\nНазарбоев: нефтнинг 30-40 долларлик баҳосига мослашиш керак\nҚайта сайланган Назарбоевдан нималар кутилмоқда?\nНазарбоев: 'Қозоғистонни жиддий синовлар кутмоқда'\nНазарбоев Авросиё иқтисодий иттифоқини сиёсийлаштиришга қарши чиқди


Тошкент шаҳар ИИББ совуқда уйсиз қолганлар...\n28.11.2019 10:48 0 2687\nТошкент шаҳар ИИББ кунлар совуб кетиши билан кўчада қийналаётган уйсизлар бўйича янги ташаббус билан чиқди. Унга кўра, фуқаролардан ёрдамга муҳтожлар ҳақида хабар бериш сўралган.\n«Кунлар совиб кетди, бундай ҳароратда уйсиз қолган инсон кўчада ҳалок бўлиши ҳеч гап эмас. Бу каби ҳолларни олдини олиш мақсадида, Тошкент шаҳар ИИББ профилактика инспекторлари ва уларнинг ҳамкасблари шу кунларда, айниқса тунги вақтда уйсиз қолган инсонлар қўним топиши мумкин бўлган жойларни текшириб юришади. Улар одатда чердак ва ертўлаларда, ташландиқ қурилишларда жойлашишади. Ходимлар топилган барча уйсизларни Муайян яшаш жойига эга бўлмаган шахсларни реабилитация қилиш маркази қошида ташкил этилган тураргоҳга таклиф қилишади.\nКимдир дарҳол хизмат автомобилига ўтиради, кимларнидир эса ходимлар уларга яхшиликни раво кўришларига ва бошпана беришларига ишонтиришга тўғри келади. Марказда уйсизлар шифокор кўригидан ўтадилар, зарур бўлганда уларга тиббий ёрдам кўрсатилади, тоза кийим, иссиқ овқат беришади. Кўплаб уйсизлар учун ИИББ ходимининг келиши хурсандчиликка айланган. Масалан, 25 ноябрь куни профилактика инспекторлари томонидан Реабилитация марказига 28 киши олиб келинди, кеча, 26 ноябрь куни эса – яна 24 киши пойтахт ИИББ ходимлари томонидан қутқарилдилар.\nҲурматли ҳамшаҳарлар ва пойтахт меҳмонлари! Ёрдам беришга тайёр инсонлар бўлмаса, уйсиз қолган шахслар ҳалок бўлишади. Уларни биргаликда қутқарайлик! Бунинг учун кўп иш қилиш шарт эмас: 102 рақамига қўнғироқ қилиб уйсиз қолган киши ҳақида хабар беринг. Иложи борича унинг қаердалигини аниқроқ маълум қилинг. Марказда жойлашган кишилар устки ва оёқ кийимларга, гигиена воситаларига муҳтождирлар. Фуқароларимиз ёрдамидан хурсанд бўламиз» дейилади ИИББ хабарида.\nКимга ва қайси рақамга мурожаат қилиш хабарда тўлиқ баён этилган.\nЭслатиб ўтамиз, ноябрь ойининг сўнгги ҳафталарида Ўзбекистонда қаттиқ совуқ тушиб, ҳарорат кечаси -15 даражагача тушиб кетди.


ШАҲРИМИЗДАГИ ҚАЙСИ ЖОЙЛАР ЧЎМИЛИШ УЧУН ХАВФЛИ? — OLMALIQ HAYOTI\nШАҲРИМИЗДАГИ ҚАЙСИ ЖОЙЛАР ЧЎМИЛИШ УЧУН ХАВФЛИ?\nБироқ, сувда чўмилишнинг ҳузурбахшлилиги билан бир қаторда, сувнинг жиловлаб бўлмас душманга айланиши оқибатида ҳар йили дунё бўйлаб 300 мингга яқин инсонлар белгиланмаган жойларда чўмилишлари оқибатида ҳаётдан бевақт кўз юмаётганлиги ва бу каби аянчли ҳолатлар Олмалиқ шаҳри ҳудудидан оқиб ўтувчи каналларда ҳам ҳар йили содир бўлаётганлиги кишини ўйга толдиради.\nЁшлар ўртасида юзага келаётган сувдаги ҳалокатларнинг аксарияти уларнинг назоратсиз қолдирилиши ва ўзбошимчаликлари оқибатида содир бўлмоқда. Статистик маълумотларга кўра кейинги 5 йил давомида сувда чўкиб ҳалок бўлган ёшларнинг 90 фоизи ота-оналар томонидан назоратсиз қолдирилганлиги ҳамда ўзбошимчалик билан белгиланмаган ва таъқиқланган жойларда чўмилиши оқибатида содир бўлган. Асосан катта ёшдаги фуқароларнинг сувга чўкишларига уларнинг спиртли ичимликлар истеъмол қилиб, маст ҳолда чўмилиш учун сувга тушишлари сабаб бўлмоқда.\nБу каби жойларга Олмалиқ шаҳар ҳудудидан оқиб ўтувчи “Қорақиясой” канали, “Таначи-Бўка” ва “Парпи ота” каналлари киради. Бу жойлар чўмилишга мўлжалланмаган. Чунки сув оқими жуда тез, баъзи жойларда кескин, чуқур, сув ости номаълум жойлар мавжуд.\nАзиз ҳамшаҳарлар ва шаҳримиз меҳмонларм сув ҳавзаларида фуқароларнинг чўкиб ҳалок бўлишлари билан боғлиқ бахтсиз ҳодисаларнинг олдини олиш мақсадида қуйидаги оддий қоидаларга амал қилинг:\n-ҳеч қачон белгиланмаган жойларда (дарё, сой, кўл, сув омбори, канал ва ариқ) чўмилманг;\n-«Чўмилиш тақиқланади” махсус белгиларига қатъий амал қилинг;\n-ёзги таътил даврида болаларни белгиланмаган жойларга чўмилишга боришларига йўл қўйманг;\n-ёш болаларни назоратсиз қолдирманг;\n-спиртли ичимликлар истеъмол қилиб, чўмилишга борманг;\n-фақатгина чўмилиш рухсат этилган махсус сув ҳавзаларида чўмилинг.\nХавфсизлик қоидаларига риоя қилиш фақат Сизнинг саломатлигингиз ва ҳаётингиз кафолати эканлигини унутманг!\nшаҳар ФВБ ФВДТ ва ФМБ бошлиғи сержант.


Жалолиддин Жумабоев "Локомотив" асосий таркибида дебют қилди\nCoca Cola Суперлигаси 17-тури доирасида "Локомотив"нинг "Металлург"га қарши ўйинда 20 ёшли Жалолиддин Жумабоев асосий таркибдаги дебютини амалга оширди. Бу ҳақда клуб матбуот хизмати хабар берди. Манбанинг маълум қилишича, шу куни Жалолиддин 35 узатманинг 31тасини (89 фоиз) аниқ мўлжалга узатд...\nЭлдор Шомуродов Россиянинг 2019/20 йилги мавсумдаги энг яхши 33 футболчиси қаторидан жой олди\nМайдондаги ҳар бир ўринга уч нафардан футболчи танлаб олинди. Ундан «Ростов» ҳужумчиси Элдор Шомуродов ҳам ўрин олди. Мавсум терма жамоасидан «Зенит»нинг ўн футболчиси ҳой олди. Дарвозабонлар: Игор Акинфеев (ЦСКА), Матвей Сафонов («Краснодар»), Антон Шунин («Динамо»). Ҳимоячилар: Марио Фернан...\nЙиғилиш доирасида Самарқанд ярим марафонини ўтказиш билан боғлиқ қатор масалалар муҳокама қилинди. Азиз Абдуҳакимов бу йил ярим марафон виртуал форматда ўтиши, Самарқандда эса турли мамлакатларнинг профессионал атлетлари ғолиблик учун кураш олиб боришини таъкидлади. Пойга тўғридан-тўғри эфирд...\nОЧЛ чоракфинал превьюси. «Пахтакор» Эроннинг энг кучли клубига қарши\n«Персеполис» қандай жамоа? Сўнгги тўрт мавсумдан буён Эроннинг энг кучли клуби номини ўзида сақлаб келаётган «Персеполис» жамоаси охирги мавсумда ҳам мамлакат чемпионатида энг яқин таъқибчиси «Истиқлол»ни 14 очкога ортда қолдириб, форс Про лигасида ғолибликни қўлга киритди. «Персеполис» Эронн...\nОЧЛ. «Пахтакор» «Истиқлол»ни мағлуб этиб, чоракфиналга йўлланма олди\nУчрашувнинг 32-дақиқасида ҳисоб форслар томонидан очилди. Али Каримининг жарима зарбаси олдида Элдор Суюнов ожиз қолди – 0:1. 43-дақиқага келиб мувозанат тикланди. Ҳожиакбар Алижоновнинг узатмасини Драган Черан бош билан дарвозага йўллади – 1:1. Иккинчи бўлимни ҳужумкор бошлаган вакилларимиз...\nМанбанинг твиттердаги саҳифасида ёзишича, Италиянинг «Женоа» клуби «Ростов» ҳужумчиси Элдор Шомуродовни ўз сафига қўшиб олмоқчи. Генуя клуби Ўзбекистон миллий жамоасининг 25 ёшли ҳужумчиси учун 8 миллион евро таклиф қилишга тайёр. Маълумот учун, Шомуродов 2017 йилдан буён ростовликлар сафида т...\n«Биз трансфер шартлари борасида келишувга эришдик. Шомуродов яқин кунлар ичида Италияга етиб келиши керак. Умид қиламанки, барчаси тез орада ҳал бўлади», - дея Фажианонинг сўзларини келтирмоқда Metaratings. Аввалроқ, «Ростов» клуби Элдор Шомуродовни 9 миллион евро эвазига Италия клубига қўйиб ...\nЎзбек спорти фидойиси, футбол фахрийси Наримон Жалолов 89 ёшида вафот этди. Бу ҳақда Жисмоний тарбия ва спорт вазирлиги хабар берди. Наримон Жалолов 1931 йил 23 сентябрь куни туғилган. Наримон Жалолов футболчилик фаолиятидан сўнг, 1968 йилдан бошлаб Тошкентнинг «Пахтакор» клубида аввал тур...\nКелгуси йилдан пиёда кўп юрганларга имтиёзлар берилиши мумкин\nНорматив-ҳуқуқий ҳужжатлар лойиҳалари муҳокамаси порталига «Оммавий спортни ривожлантириш ва соғлом турмуш тарзини ҳар бир фуқаронинг ҳаётига киритишга қаратилган чора-тадбирлар тўғрисида»ги қарор лойиҳаси муҳокамага қўйилди. Унга кўра, 2021 йил 1 февралга қадар аҳолини кунлик юриш ва югуришга ...\n2020 йил якунларига кўра жаҳондаги энг харидоргир спортчилар рўйхати тузиб чиқилди. Бу ҳақда маркетинг тадқиқотлари билан шуғулланувчи «Nielsen» компанияси хабар берди. Ҳар бир номзод бешта мезон бўйича баҳоланган: «обрў», «ютуқ», «муҳим», «таъсир» ва «даромад». Биринчи ўринга 115 балл билан «Ба...


«Шуҳрат –Домбрабадский»га қарши жиноий иш қўзғатилди (фото) - Zamin.uz\n22:28 / 30.06.2018\n«Шуҳрат –Домбрабадский»га қарши жиноий иш қўзғатилди (фото)\n2018 йил 8 июнь куни халқ орасида «Шуҳрат – Домбрабадский» (дўмбирободлик Шуҳрат) номи билан танилган Носиров Шуҳратилла ва унинг акаси Носиров Шавкатга нисбатан Тошкент шаҳри Чилонзор тумани ИИБ томонидан Ўзбекистон ЖКнинг 145- (виждон эркинлигини бузиш), 227-(ҳужжатлар, штамплар, муҳрлар, бланкаларни, автомототранспорт воситаларининг ва улар тиркамаларининг (ярим тиркамаларининг) давлат рақам белгиларини эгаллаш, нобуд қилиш, уларга шикаст етказиш ёки уларни яшириш), 228- (ҳужжатлар, штамплар, муҳрлар, бланкалар тайёрлаш, уларни қалбакилаштириш, сотиш ёки улардан фойдаланиш) ва 165-(товламачилик) моддалари бўйича жиноий қўзғатилди. Бундан кўзланган мақсад ака-уканинг қонунга хилоф ишлари ва фаолиятига чек қўйишдан иборат бўлган.\nАка-ука Носировлар шу куннинг ўзида ички ишлар идоралари ходимлари томонидан ушланган. Айни вақтда уларга нисбатан жиноий иш доирасида тергов ишлари давом этмоқда.\nФото: Чилонзор тумани ИИБ\nМаълум қилинишича, 1990-йиллар бошида Носиров Шуҳрат уюшган жиноий гуруҳ ташкил этган. Бу гуруҳ рэкет ва бошқа зўравонликларга таянган жиноятларни содир этиш билан шуғулланган. У 1994 йили мавжуд далиллар асосида 16 йилга озодликдан маҳрум этилган эди. Жазони ижро этиш муассасаси тартибини бузганлиги учун 2 марта муддати узайтирилган, 2016 йил августида озодликка чиқарилган эди.\nМаълум бўлишича, 2018 йил май ойидан эътиборан ака-ука Дўмбирободдаги «Носирхон» масжиди ички ишларига аралаша бошлаган. Улар ушбу масжид уларнинг мулки эканини рўкач қилишган. Улар таҳдид қилиш йўли билан мазкур масжид ходимларидан муҳри, штампи ва барча ҳужжатларини тортиб олган. Шундан сўнг, улар масжиднинг Ўзбекистон Мусулмонлари идорасига тегишли эканини билдирмайдиган янги ноқонуний муҳр тайёрлаб, ундан фойдалана бошлашган.\nБундан ташқари, ака-ука Носировлар масжид ходимларини унга келиб ибодат қилувчилар орасидан танлаган ҳолда мустақил равишда янгилаб, улар орасига ўз яқинларини ҳам киритишган. Масжид ҳайъати раиси сифатида Шавкат Носиров сайланган. У бевосита масжид фаолиятини бошқаришга киришган.\nМасжид мутавалиси (ҳисобчи) сифатида ака-укаларга бўйсинувчи М.Ҳайдаров иш олиб борилган. Унга маош тайинланиб, ЎМИ ва унинг Тошкентдаги вакиллигига мажбурий пул ўтказишни ман қилган. Шу муносабат билан масжиднинг молиявий фаолияти ака-ука Носировлар кўрсатмаси билан олиб борилган.\nШу билан бирга, ака-укалар ЎМИ, Вазирлар Маҳкамаси ҳузуридаги дин ишлари бўйича қўмита ҳамда Адлия вазирлигининг розилигисиз масжид номини «Насруллохон тўра» номига ўзгартиришни режалаштиришган. Шунингдек, масжидга ёндош, жисмоний шахсларга тегишли ер участкаларини эгаллаб олиш йўли билан масжид ҳудудини кенгайтириш ва уни таъмирлашни режалаштиришган.\n29-11-2017, 11:21, Жамият\nБангилар учун Чилонзорда бангихона очган Руслан ушланди!\n26-05-2017, 23:26, Жамият\n“Абу сахий” бозори яқинида “универсал” ўғирлик содир этган шахс ушланди\n19-05-2017, 12:15, Жамият


Ватанимиз тарихидаги 2 март санаси билан боғлиқ айрим воқеалар баёни.\n1389 йил (бундан 632 йил олдин) – авлиё, нақшбандия тариқатининг асосчиси Баҳоуддин Нақшбанд вафот этди. Бу воқеа ҳақида Салоҳ ибн Муборак ал-Бухорийнинг “Анис ат-толибин” (“Толибларнинг суҳбатдоши”) асарида қуйидагича қайд этилган: “Алоуддин Аттор айтмишлар: Ҳазрат Баҳоуддин Нақшбанднинг ўлимлари олдидан мен Қуръони каримнинг Ёсин сурасини ўқирдим. Суранинг ярмига етганда (Баҳоуддин Нақшбанд вужудларидан) нурлар шуъла соча бошлади. Бир оздан сўнг жонлари узилди. Ёшлари етмиш тўртда эди, душанба кечаси рабиулаввал ойининг учинчи куни, (ҳижрий) етти юз тўқсон биринчи йил (милодий 1389 йил 2 март)”.\nБаҳоуддин Нақшбанднинг қабри зиёратгоҳ ҳисобланади. Илгари амирлар тахтга ўтиришдан олдин, сафарга чиқаётганда ва қайтаётганда албатта Баҳоуддин Нақшбанд дахмасини зиёрат қилишган. Баҳоуддин Нақшбанд вафотидан кейин нақшбандия тариқати кенг ёйилди. Ўн бешинчи асрда Хўжа Аҳрор Убайдуллоҳ Валий бу тариқатнинг энг йирик раҳнамоси сифатида майдонга чиқди. Абдураҳмон Жомий, Алишер Навоий, Заҳириддин Муҳаммад Бобур, Бобораҳим Машраб каби шоирлар ҳам нақшбандия тариқатида эдилар.\n1992 йил (бундан 29 йил олдин) – Ўзбекистон Республикаси жаҳон ҳамжамиятининг тенг ҳуқуқли аъзоси сифатида Бирлашган Миллатлар Ташкилоти (БМТ)га қабул қилинди. Шундан сўнг 1993 йил 24 октябрда Тошкентда Холид Малик бошчилигида БМТнинг ваколатхонаси иш бошлади.\nЎзбекистоннинг БМТ билан ўзаро ҳамкорлигининг устувор йўналишлари бу – минтақавий хавфсизлик, таҳдидларга қарши курашиш, экологик муаммоларни бартараф этиш, таълим, фан ва маданиятни ривожлантириш, миллий анъаналар, тарихий шахслар мероси ва меъморий ёдгорликларни асраш, қайта тиклаш, уларни умумбашарий қадриятлар сифатида жаҳон цивилизациясига қўшган ҳиссасини эътироф этиш кабилардир.\n1992 йил (бундан 29 йил олдин) – Наманган вилоятининг Мингбулоқ қишлоғи яқинида бурғулаш ишлари олиб борилаётган пайтда 5 минг 237 метр чуқурликдан кучли нефть фаввораси отилиб чиқди – нодир нефть кони очилди.\n1999 йил (бундан 22 йил олдин) – Ўзбекистон Республикаси Президентининг “9 майни Хотира ва қадрлаш куни деб эълон қилиш тўғрисида”ги фармони қабул қилинди.\n2001 йил (бундан 20 йил олдин) – Ўзбекистон Республикаси Президентининг “Темир йўл транспортини монополиядан чиқариш ва акциялаштириш чора-тадбирлари тўғрисида”ги фармони имзоланди.\n2020 йил (бундан 1 йил олдин) – Ўзбекистон Республикасининг “Халқаро хусусий ҳуқуқ бўйича Гаага конференцияси Уставини (Гаага, 1951 йил 31 октябрь) ратификация қилиш ҳақида”ги Қонуни қабул қилинди.\n2020 йил (бундан 1 йил олдин) – Ўзбекистон Республикасининг “Маҳалла тизими ходимлари кунини белгилаш тўғрисида”ги Қонуни қабул қилинди. Унга мувофиқ, 22 март Маҳалла тизими ходимлари куни этиб белгиланди.\nMore in this category: « Соғлом эътиқод сабоқлари: Иймон\tМУБАЙЯН ВА НАСРИЙ БАЁНИ: Ишорат иймон шаройитиға (Қирқ тўртинчи мавзу) »\nапрель. 18, 2021


19 декабрь, 2020, 18:21\nРаҳбарият мураббийга катта ишонч билдирмоқда.\nЖамоани қийин вазиятда қабул қилиб олган бош мураббий Отабек Ғуломхўжаев ўз олдига қўйилган вазифани бажарган ҳолда “Андижон”ни Суперлигада сақлаб қолишга муваффақ бўлди. Натижада клуб раҳбарияти у билан шартномани узайтирди. Бу борада клуб матбуот хизмати тарқатган хабарда шундай дейилади:\n“Интернет нашрлари орқали тарқалган хабарлар ҳақиқатга тўғри келмайди. Отабек Ғуломхўжаев кейинги мавсумда ҳам жамоа бош мураббийи сифатида фаолият олиб боради.\n“Андижон”ни Суперлигада олиб қолишга эришган мураббий билан клуб раҳбарияти шартномани узайтиришга қарор қилди.\nРаҳбарият ва мураббийлар штаби келаси мавсум учун режаларни тузишни бошлаб юборди. Ишонамизки, “Андижон” Ғуломхўжаев бошчилигида юқори ўринлар учун курашадиган жамоага айланади, - дейилади клуб матубот хизмати хабарида.\nАндижон ва Отабек Гуломху'жаевга янги марралар сари олга юришда АЛЛЛОХ, ёрдам берсин


Намоз: Намоз ўқиш тартиби\nBy Шайх Саидаҳмад Нуриддин on 08/29/2020 НАМОЗ ФИҚҲ\n«Икки саҳиҳ ҳадислар тўплами» ва бошқа ҳадис китобларида Абу Ҳурайра разияллоҳу анҳудан ривоят қилинишича, Пайғамбар саллаллоҳу алайҳи ва саллам Масжиди набавийга кирдилар. Шу пайт бир киши масжидга кириб намоз ўқиди. Сўнг у зотнинг олдиларига келиб салом берди. Расулуллоҳ саллаллоҳу алайҳи ва саллам унинг саломига алик олиб бундай дедилар: «Бор, қайтадан намоз ўқи, сен намоз ўқимадинг ҳисоб». Ҳалиги киши бориб қайтадан намоз ўқиди ва яна у зотнинг олдиларига келиб салом берди. «Бор, қайтадан намоз ўқи, сен намоз ўқимадинг ҳисоб», дедилар яна Пайғамбар саллаллоҳу алайҳи ва саллам. Бу ҳолат уч бор такрорланди. Шунда ҳалиги киши: «Сизни ҳақ билан пайғамбар қилиб юборган Зотга қасамки, бундан бошқача намоз ўқишни билмайман, менга ўргатинг», деди. Пайғамбар саллаллоҳу алайҳи ва саллам айтдилар: «Намоз ўқиш учун турсанг, такбир айт. Сўнг билганингча Қуръон ўқи. Сўнг руку қил ва руку қилган ҳолатингда хотиржам тур. Сўнг рукудан бошингни кўтар ва қиёмда қаддингни ростлаб тур. Сўнг саждага бош қўй ва сажда қилган ҳолингда хотиржам тур. Сўнг саждадан бош кўтар ва хотиржам ўтир. Сўнг иккинчи бор саждага бош қўй ва сажда қилган ҳолингда хотиржам тур. Сўнг шу ишни намозингнинг ҳар ракаатида такрорла».\nУшбу ҳадис «намозини дуруст ўқимаган киши ҳақидаги ҳадис» деб номланади. Мазкур ҳадис намоз рукнларини баён қилиш бобида асос саналади. Ҳадис бир қанча иборалар билан ривоят қилинган бўлиб, уларни ўз ўрнида келтирамиз, иншааллоҳ.\nДарҳақиқат, Пайғамбар саллаллоҳу алайҳи ва салламнинг намоз ўқиш тартиблари Абу Ҳумайд ва Воил ибн Ҳужр разияллоҳу анҳумодан ривоят қилинган ҳадисларда ҳам баён этилган.\nМуҳаммад ибн Умар ибн Атодан ривоят қилинади: «Абу Ҳумайд Соидий разияллоҳу анҳуни Расулуллоҳ саллаллоҳу алайҳи ва салламнинг ўнта саҳобалари ичида кўрдим, у ерда Абу Қатода ҳам бор эди. Абу Ҳумайднинг бундай деганини эшитдим: «Мен ичингизда Расулуллоҳ саллаллоҳу алайҳи ва салламнинг намоз ўқиш тартибларини энг яхши билувчингизман». Саҳобалар: «Нега энди?! Аллоҳга қасамки, сен у зотга кўпроқ эргашган ҳам, ичимизда у зотга энг узоқ муддат ҳамроҳ бўлганимиз ҳам эмассан!» «Ҳа, шундай», деди Абу Ҳумайд. «Қани, айтиб берчи?» дейишди саҳобалар. Абу Ҳумайд деди: «Расулуллоҳ саллаллоҳу алайҳи ва саллам намоз ўқиш учун турсалар икки қўлларини елкалари баробарида кўтариб такбир айтар, ҳатто таналаридаги ҳар бир суяк ўз ўрнида қарор топар эди. Сўнг қироат қилар эдилар. Сўнг такбир айтиб, қўлларини елкалари баробарида кўтарар эдилар. Сўнг руку қилар, кафтларини икки тиззаларига қўяр, бошларини пастга ҳам эгмай, юқорига ҳам кўтармай текис турар эдилар. Сўнг рукудан бошларини кўтарар ва «Самиаллоҳу лиман ҳамидаҳ», дер эдилар. Сўнг қўлларини елкалари баробарида кўтарар ва қадларини ростлаб турар эдилар. Сўнг «Аллоҳу акбар» дея саждага борар эдилар. Саждада тирсакларини биқинларидан узоқлаштирар эдилар. Сўнг саждадан бошларини кўтарар ва чап оёқларини ерга тўшаб, устига ўтирар эдилар. Сажда қилсалар оёқ панжаларини букиб, уларни қиблага қаратиб турардилар. Сўнг «Аллоҳу акбар», дея бошларини саждадан кўтарар, чап оёқларини ерга тўшаб, таналаридаги ҳар бир суяк ўз ўрнига қайтгунча (хотиржам) ўтирар эдилар. Сўнг иккинчи ракаатда ҳам шундай қилар эдилар. Сўнг агар иккинчи ракаатдан қиёмга турсалар такбир айтар ва намозни бошлашда қилганларидек, қўлларини елкалари баробарида кўтарар эдилар. Сўнг шу ишларни намознинг қолган ракаатларида ҳам такрорлар эдилар. Саломдан олдинги охирги саждага келганларида чап оёларини (думбалари остидан ўнг томонга) чиқариб, чап думбаларини ерга теккизиб қаъдада ўтирар эдилар». Саҳобалар айтдилар: «Тўғри айтдинг, Расулуллоҳ саллаллоҳу алайҳи ва саллам шундай намоз ўқир эдилар».\nВоил ибн Ҳужр разияллоҳу анҳудан ривоят қилинади: «Расулуллоҳ саллаллоҳу алайҳи ва салламнинг қандай намоз ўқишларини ўрганиш учун намозларини кузатай дедим. У зот намоз ўқиш учун ўринларидан турдилар, қиблага юзланиб, такбир айтдилар. Қўлларини қулоқлари баробарида кўтардилар. Сўнг ўнг қўллари билан чап қўлларини ушладилар. Руку қилмоқчи бўлганларида қўлларини яна шундай кўтардилар. Сўнг қўлларини тиззаларига қўйдилар. Бошларини рукудан кўтарганларида қўлларини яна шундай кўтардилар. Сажда қилганларида бошларини олдиларига (қўлларини эса қулоқларининг баробарига) қўйдилар. Сўнг чап оёқларини тўшаб, (ўнг оёқларини тикка қилиб) қаъдага ўтирдилар, чап қўлларини чап сонлари, ўнг тирсакларини ўнг сонлари устига қўйдилар, икки (жимжилоқ ва номсиз) бармоқларини кафтларига ёпиштирдилар ва (икки бармоқлари билан) ҳалқа ҳосил қилдилар. Пайғамбар саллаллоҳу алайҳи ва салламнинг мана бундай қилганларини кўрдим». Ҳадисни Воил разияллоҳу анҳудан ривоят қилган Бишр бош ва ўрта бармоқлари билан ҳалқа ҳосил қилиб, кўрсаткич бармоғи билан ишора қилар экан, Воилнинг «мана бундай» деганини кўрсатиб берди».\nЮқоридаги ҳадислар намоз ўқиш тартиби тўғрисида келган айрим ҳадислардир. Ушбу ҳадисларнинг бир қанча лафзлари ва қўшимчалари мавжуд бўлиб, уларни ўрни келганда намоз китобида келтирамиз, иншааллоҳ. Энди эса намоз ўқиш тартибини амаллар кетма-кетлигига кўра тўлиқ ва батафсил баён қиламиз, ҳар бир амалга тегишли ҳукм ва мулоҳазаларни айтиб ўтамиз.\nБанда намоз ўқимоқчи бўлса, аввало намоз дуруст бўлиши учун шарт бўлган таҳорат, қиблага юзланиш ва ҳоказо ишларга эътибор қаратиши лозим. «Намозини дуруст ўқимаган киши ҳақидаги ҳадис»га оид ривоятлардан бирида шундай дейилади: «Сизлардан бирингиз Аллоҳ буюргандек мукаммал таҳорат олмагунича: юзини ҳамда икки қўлини тирсакларига қадар ювмагунича, бошига масҳ тортмагунича, икки оёғини тўпиғига қадар ювмагунича намози дуруст бўлмайди». Бошқа бир ривоятда келади: «Мукаммал таҳорат ол, сўнг қиблага юзланиб такбир айт». Намоз шартларини тўлиқ бажаргач, қуйидаги тарзда намоз ўқишга киришади:\n Бухорий (793), Муслим (397), Абу Довуд (856), Термизий (303), Насоий (1/141), Ибн Можа (1046), Аҳмад (2/437) ривоят қилган. Шунингдек, Рифоа ибн Рофеъ Бадрий разияллоҳу анҳудан ривоят қилинган ҳадис ҳам юқоридаги ҳадис мазмунини қўллаб-қавватлайди. Бу ҳадисни Абу Довуд (859), Термизий (302), Насоий (1/161), Ҳоким (1/242), Аҳмад (4/340) ривоят қилишган. Ҳадис санади саҳиҳ.\n Саҳиҳ. Абу Довуд (726), Термизий (292), Ибн Можа (867, 912), Насоий (2/126), Ибн Ҳиббон (1860) ривоят қилишган.\n Саҳиҳ. Абу Довуд (858), Насоий (2/225), Ибн Можа (460) ривоят қилишган.\n Бухорий (6251), Ибн Можа (1060) ривояти.\nAvvalgi maqolaЭй иймон келтирганлар (60): Неъматларни эслаш ва шукр қилиш вожиблиги\nKeyingi maqola Маййитни қабрга қўяётганда қандай зикр айтилади? Азон ва иқомат ҳам айтиладими?


БМТ ҳисоботи аянчли оқибатлардан огоҳлантиради\nБМТнинг иқлим ўзгариши муаммосини ўрганувчи ҳукуматлараро комиссияси 6 апрель куни ўзининг иккинчи ҳисоботини эълон қилди. Унда глобал иқлим исишининг аянчи оқибатлари башорат қилинган.\nКомиссия раҳбари Ражендра Пачаури Брюсселда уюштирилган матбуот анжуманида иқлим ўзгаришининг салбий оқибатлари ҳақида тўхталиб: “Иқлим ўзгариши, энг аввало, камбағал давлатлардаги қашшоқ одамларга, шунингдек, бой жамиятлардаги камбағалларга салбий таъсир этади”, - деди.\nИқлим исиши ҳақида тайёрланган 1400 саҳифали ҳисоботни эълон этишдан мақсад атроф-муҳитни муҳофаза қилиш борасида дунё ҳукуматларига йўл-йўриқ кўрсатишдан иборат.\nКомиссия аъзоси Мартин Перри глобал иқлим тахмин қилинганидан тезроқ исиб бораётганини айтди.\n“Глобал илиқлашув жараёни одамлар, айниқса, очарчилик юз бераётган ва соғлиқни сақлаш тизими яхши ривожланмаган жойлардаги кишилар саломатлигига ёмон таъсир қилади”, – деди БМТ комиссияси аъзоси.\nБМТ ҳукуматлараро комиссияси ҳисоботида глобал иқлим ўзгариши оқибатлари келаси ўн йилликлар давомида ҳаво ҳарорати қанча даражага исишига боғлиқ экани билдирилган. Комиссиянинг жорий йил февраль ойида эълон қилинган биринчи ҳисоботида ўтган аср мобайнида глобал ҳарорат Целзий ўлчови бўйича 0,74 даражага илигани қайд этилган. Олимлар 2100 йилга бориб Ер атмосфераси 1,1 дан 6,4 даражагача исиши мумкинлигини тахмин қилмоқда.\nАтроф-муҳит ҳимояси билан шуғулланувчи “Greenpeace” халқаро ташкилоти вакили Стефани Тунмор БМТ комиссияси эълон қилган ҳисоботга муносабат билдириб: “Иқлим ўзгариши бўйича ҳукуматлараро комиссия эълон қилган ҳисобот “катта саккизлик” гуруҳи давлатлари раҳбарлари учрашувида муҳокама этилишига умиз қиламиз. Агар биз жуда, жуда тез ҳаракат қилмасак, келажакда кенг миқёсда фожеалар юз бериши ҳисоботда башорат қилинган”, – деди.


Қизимга берадиган маслаҳатларим • NeMolchi.uz\nBosh sahifa Jabrlanganlarga maslahat Қизимга берадиган маслаҳатларим\nҚизимга берадиган маслаҳатларим\nҚизим улғайгач унга шундай дейман:\n1⃣ Сенга қўл кутаришса, зудлик билан нарсаларингни йиғиштир. Ўзингни гўёки ёнғинга тушиб қолгандек тут: паспорт ва болаларингни ол, қолганини кейин хал қиласан. Бир мартадан кўп узр, кечирим сўрашлар, тушунтиришларни қабул қилма. Ҳар қандай «мени кечир» эртага «ўзинг айбдосан»га айланади. Бу ботқоқликка тушиш осон, чиқиш қийин – иккиланмай қоч.\n2⃣ Ёдингда тут «ўзинг шунга мажбур қилдинг», «ўзинг айбдорсан» деган гап ёлғон! Аслида бу «мен сени уришим, қийнашим мумкин ва бунга фақат ўзинг жавобгарсан» дегани.\n3⃣ Сен ҳар қандай вазиятда ёнимга келишинг мумкин. Хар қачон, хар қандай вазиятда. Кўзингда ёшинг билан, яланг оёқ ҳолатда. Ҳаётингдаги энг катта синиш, қоқилиш хисси билан. Сени айбламайман. «Ахир айтгандим-ку!» дегим келса ҳам, буни ёлғиз ўзимга, сенга эшиттирмай, кўрсатмай бирор хонага қамалиб пичирлаб айтаман. Чунки бу сўзлар юпатмайди, балки яранга игна санчар.\n4⃣ Агар мен бўлмасам – ота-оналар ҳам ўлади – дўстларинг бўлсин. Шунчалар яқин, ишончли бўлсинки – улардан ёрдам сўрай ол ва ёрдам беришларига ишончинг комил бўлсин. Бундайлари бўлмаса уялмай ёрдам изла, сўра ва уни қабул қилишга уялма. Шикоят қил, бақир, сени эшитишга тайёр ҳар қандай одамга вазиятни тушунтир. Гувоҳларинг бўлсин, чунки зулм сукутда содир бўлади.\n5⃣ Муносабатлар ҳеч қачон зўравонликдан бошланмайди. Сени хавотирга соладиган белгилар «шунака ҳам аҳмоқ бўласанми!», «бўқ егандан аралашяпсанми», «сен нимани ҳам тушунар эдинг», «мен айтдимми, бажарасан» ва шу каби гаплар бўлсин. Биринчи илтимос кейин буйруққа айланади. Кейин кичик камситишлар, ерга уришлар нормага айланади. Қўполлик яқинлик белгисидек тақдим этилади. Ҳеч кимга ўзингни камситишга ва атайин кўнглингни синдиришига изн берма. Мен ақллиман, мен билан бу содир бўлмайди деб ўйлама. Бу тузоққа биздан ақллилар ҳам тушган.\n6⃣ «Балки кўзимга кўрингандир» хисси сенинг душманинг. Бугун у ўзини нормал тутиб, эртасига золимга айланди. Яна эртаси дунёдаги энг беғубор ва меҳрибон одамки, сен шукр билан «кўзимга кўринди», деб енгил тортасан. Агар бу ҳолат кўп қайтарилса, шубҳалан. Бу хислар энг биринчи белги. Бундай одамлар билан яқин муносабларинг ва бизнесинг бўлмасин.\n7⃣ Доим ўзингни пулинг бўлсин. Пул келтирадиган касбинг, ишинг бўлсин. Уйда болалар билан ўтирсанг, ҳисоб рақаминг ёки молиявий «хавфсизлик ёстиқчанг» бўлсин. Туғруқ таътилига чиқишдан олдин жуфтинг билан буни муҳокама қил. Бу жуда муҳим. Кичик болалар билан жуфтимизга қарам бўлиб қолганда, ҳар доимгидан кўра ожизароқмиз.\n8⃣ Ишқий муносабатлар хаётингдаги ягона муҳим нарсага айланишига йўл кўйма. Ҳаётингда албатта дўстлар, ўкиш, иш, спорт ва қизиқишларинг бўлсин. Ўқи. Ишлаб пул топ. Агар қачондир муносабатларинг қуласа, бу биз хоҳламасак-да бўлиб туради, қаттиқ оғриқ бўлади. Лекин қасрнинг бир минораси қулаши, бутун қасрнинг бузилишидан яхшироқ.\n9⃣ Соғлигинга эътиборли бўл, ўзинга қара, яшашга кучинг бўлсин.\n🔟 Хамма шундай яшайди деган тузоққа тушма. Атрофингда уришиб, тортишганда ҳам бир-бирига хурмат кўрсатиб яшайдиган оилалар кўп. Шулар сенга ўрнак бўлсин. Бизнинг оила ҳам сенга шундай мисол бўлишига чин дилдан ҳаракат қиламан.\n1⃣1⃣ Ҳамма бахтли, битта мен бадбахт, шунчалар ҳам ахмоқ бўламанми, деган тузоққа ҳам тушма. Ачинарли ҳолатга тушиш ҳалокат эмас, унда умрбод қолиб кетиш ҳам ҳақиқий ҳалокат. Сенга «қандай бўлса ҳам, лекин оила» керакмас. Журналларнинг ялтироқ муқоваси учун намунали оила ҳам керакмас. Сенга сени қўллаб-қувватлайдиган, ўзингни улар билан ҳавфсиз хис қиладиган жой ва инсонлар керак.\n1⃣2⃣ Одамлар ўзгаради. 17 ёшда ёқтирган нарсаларимиз улғайганимизда нормал эмаслигини тушунамиз. Қачондир кўзингга ҳақиқий эркак бўлиб кўринган, вақт ўтиб оддий кўпол ва ифлос одам бўлиб чиққан инсонни нега олдинроқ фарқлай олмадим, деб ўзингни айблама. Рўйхатдаги 1-бандга қара ва ҳаракатингни қил.\n1⃣3⃣ Янгиликдан қўрқма – янги иш, янги таом, соч турмаги, дўстлар. Хаётингга қанча янги нарса киритсанг, ўзинга ишончинг шунча ортади.\n1⃣4⃣ Билимингни ўзгаларга улаш. Кимгадир зўравонлик қилишса, бепарво бўлиб жим турма, ёрдамингни аяма. Эсингда тут, баъзида ёрдам сўрашга жудаям уялишади, лекин ёрдамга жуда муҳтож бўлишади. Балки ўшаларнинг дардини сезган, кўрган ягона инсон бўларсан, шунда ҳеч қачон ёнидан ўтиб кетма…


05 март 2021, Тошкент вақти: 23:43\nҲюман райтс уотчнинг Ўзбекистон бўйича тадқиқотчиси Стив Свердлов мамлакатда фаолият юритиш имконига эга эмас.\nҲюман Райтс Уотч эълон қилган ҳисоботда, ўтган тўрт йил давомида Ўзбекистонда маҳбусларни қийноққа солиш ҳолатлари кўпайгани, адвокатлар мустақиллиги йўқ қилингани, Ғарб давлатлари эса мамлакатдаги абгор вазият кўз юмиб келаётгани қайд этилган. Ҳисоботга кўра, қийноқларнинг олдини олиш учун жорий қилинган Хабеас корпус тизими қоғоздагина қолиб келмоқда.\nҲисобот муаллифи, Ҳюман райтс уотч ташкилотининг Ўзбекистон бўйича тадқиқотчиси Стив Свердловнинг Озодликка айтишича, Ўзбекистон ҳуқуқ-тартибот тизимида қораловчи томон ҳал этувчи куч бўлиб қолмоқда.\n- Судларга фуқароларни том маънода ҳимоя қилиш ҳуқуқи берилмади. Адвокатлар маҳбус сақланадиган милиция бўлимларига тўсиқсиз кириш имкониятига эга эмас. Шу маънода маҳбусларга нисбатан қийноқ қўллаш ҳолатлари бартараф этилмаган, дейди Стив Свердлов.\nУнинг айтишича, Европа делегациялари ҳар гал Ўзбекистонга сафар қилганларида мамлакатда Ҳабеас корпуснинг жорий этилганини олқишлайди, аммо реал муаммоларга кўз юмади.\n- Вазият ёмонлашган. Ҳуқуқ ҳимоячилари ва адвокатларнинг оғзи ёпилган. Руҳиддин Комилов, Рустам Тўлаганов каби обрўли ва ҳақиқатни айтиб келган адвокатлар фаолияти тақиқланди, дейди Стив Свердлов.\nҲуқуқ ҳимоячилари Ғарбнинг Ўзбекистондаги вазиятга кўз юмаётганига, хусусан, сўнги бир йил давомида НАТОнинг Афғонистондаги операцияларида Ўзбекистон ҳудудидан ўтадиган Шимолий таъминот тармоғи ролининг ошаётгани сабаб бўлганини айтиб келади.\nАҚШ Давлат департаменти Ўзбекистондаги инсон ҳуқуқлари вазияти яхшиланмаётганини тан олаётган бир пайтда, 2011 йил сентябр ойида АҚШ Конгресси миллий хавфсизлик манфаатларидан келиб чиқиб Ўзбекистонга қурол-яроқ сотиш тақиқини бекор қилди, дея давом этади Ҳюман Райтс Уотч вакили.\n- Инсон ҳуқуқлари борасида позициянинг юмшагани, асосий эътиборнинг ҳарбий ҳамкорликка қаратилгани Ўзбекистондаги фуқаролик жамиятни, ҳуқуқ ҳимоячилари ва маҳбусларни таҳдид остида қолдирди, дейди Свердлов.\nЎтган йил давомида камида беш нафар сиёсий маҳбуснинг озод этилганини олқишлаган ҲРУ вакили, айни пайтда бу ҳолатни ғалаба деб қабул қилмаслик лозим, дея давом этади.\n- Журналист Жамшид Каримов шу қадар қўрқитилганки, озод қилинганидан кейин у жамоатчиликдан узилди.\nҲуқуқ фаоли Норбой Холжигитов фаолиятини давом эттиришга қодир бўлмаган аҳволда, соғлиғини бутунлай йўқотиб бўлганидан кейин озод қилинганини ғалаба деб айтиб бўлмайди.\nСанжар Умаров, Юсуф Жумалар озод қилиниши биланоқ мамлакатдан чиқариб юборилди. Айрим одамлар озод бўлаётганига қарамасдан бу ҳолатларни ютуқ деб айтишимиз қийин.\nМенимча, халқаро жамоатчилик Ўзбекистонда сақланиб қолаётган абгор вазиятга шу қадар кўникиб қолганки, Ўзбекистон ҳукумати томонидан қилинадиган ҳар қандай кичик ишораларни қабул қилишга тайёр бўлиб қолишган, дейди Ҳюман Райтс Уотч ҳисоботи муаллифи Стив Свердлов.


Соғлиқ учун қадах кўтар...манг! | Megadunyo.UZ\nЯқиндагина ўзим шоҳиди бўлганим бир воқеа неча кунки кўз ўнгимдан кетмайди. Кун пешиндан оққанда ишдан қайтаётириб бир дугонамни туғилган куни билан табриклагани бордим.\n– Юр, касбдош дугоналарим билан ўтирғизаман. Баҳонада танишиб ҳам оласан, – деб мени дугонам чоғроққина, етти-саккиз нафар турли ёшдаги аёллар ўтирган хонага олиб кирди. Улар билан омонлик сўрашиб бўлгунимча меҳмонларнинг ичкилик таъсиридан бироз сархуш эканликларини англадим. Дастурхонда суюқ, қуюқ овқатлар тортилган идишлар, бўшаган коньяк шишаси, конфет қоғозлари, ярим тишланган тузлама бодринг, помидорлар, бўлак-бўлак нонлар, ерёнғоқ пўчоқлари-ю мевалар қолдиқлари афтидан уларнинг “бузмай” ўтиргиси келганини айтиб турарди. Шундай даврага кириб қолганимдан ўзим ноқулай аҳволга тушиб қолдим. Ўтирганлар эса бир гапириб ўн, кулишар, гўё, “қўйларини қумга ёйишган” эди.\nМенинг ҳолимни ёнимда ўтирган ўзим тенги аёл сархуш бўлса-да тушунгандек бўлдими, “қани опаздаюший меҳмонга штрафной қуй”, – деб қолди хонтахтанинг нариги бетида ўтирган ёшгина келинчакка. У:\n– Хўп, опа, – дея стаканларга бошқаларга ярим, менга тўлдириб коньяк қуйиб узатди-да, қадаҳ сўзи айтишимни сўради.\n– Унда яна бир стакан тост пой ҳам бер, – хохолаб кулди ўтирганлардан яна бири.\nМен ичмаслигимни айтиб, қадаҳни олмай узр сўрадим.\n– Ичмайдиган онасининг қорнида. Алдаманг, ҳамма ичади, сиз ҳам. Фақат биз билан ичгингиз келмаяпти. Писанд қилмаяпсизми?\nМенга “тост пой” сўраган аёлнинг сўзларидан бадтар ўнғайсизландим. Қолганлари унинг гапини маъқуллашди.\n– Бизни ҳам алкаш экан деб ўйламанг. Иш, оила, турмуш ташвишларини бирпас унутайлик деб шундай яхши кунларда соғлик, вақтихушлик учун озгина ичамиз, холос.\nЁнимда ўтирган аёлнинг сўзлари мени ўйлантириб қўйди. Бинойидай бир идорада ишлайдиган, олий маълумотли, эллик ёшлар чамасидаги аёл наҳотки алькоголни соғлик учун, вақтихушлик учун ичса? Буни қандай тушуниш мумкин?\nҲадемай даврадагилар тарқалишиб, оиласига қайтар, фарзандлари, оиласидагилар юзига қандай қарашар экан, деган савол миямга келди-ю бадтар таъбим хира бўлди. Кошкийди соғлик учун қадаҳ кўтарувчилар фақатгина шу даврадаги аёллар бўлса?! Кошкийди! Бу сўзим билан мен ҳамма аёлларни қораламоқчи, ичади, демоқчи эмасман. Бироқ айни кунларда тўйларда, юбилейларда, турли маросимларда аёлларнинг ҳам ҳеч уялмай қадаҳ уриштириб ўтирганларини ҳаммамиз ҳам кўриб юрибмиз. Энг ачинарлиси, бундан ҳеч ким ажабланмайди. Аёлларку аёллар, ҳатто эркакларнинг ичиши ҳам оила учун, жамият учун нақадар оғир оқибатларга олиб келишини ҳис қилишмайди, балки тўйда ичилади-да, деб ҳисоблашади. Ваҳоланки, кунда-кунора (тўй бергич халқмизда ўзи) тўйга бориб ичиб келган эркак, аёл оилада фарзандларига ота-оналик, ота-онасига фарзандлик, келинлик бурчини тўлиқ адо эта оладими? Буни ҳамма билади: албатта йўқ! Демак бу оиланинг кўрадиган жабри. Бугун маза қилиб ичган эркак, аёл эртасига ишхонасида ўз вазифасини керагича бажара олмайди. Бундан ҳам хавфлиси оилада фарзандлар тарбияси издан чиқади. Соғлом муҳит бузилади. Шу оилада вояга етаётган ўғил-қиз ҳам ота-онасидан андоза олиб улғаяди. Ҳа, масалага чуқурроқ назар ташласангиз, жамиятимиз кўрадиган жабрнинг залвори жуда оғир экан.\nБироқ буни сархуш аёлларга тушунтиришнинг иложи йўқлиги учун баҳона топиб ўрнимдан турдим.\nТиббиётнинг гувоҳлик беришича, ойида уч марта алкоголь қабул қилувчи онадан туғилган фарзандда алкогольга 47 фоиз, агар ота ҳам ичса, 60 фоиз мойиллик бўларкан. Демак, энг даҳшатлиси ичувчи она, ота бўлажак ичувчини дунёга келтиришаркан. Ичувчи ота-онадан бола 10 фоиз эпилепсия, 10 фоиз мия шикастланиши, хотира сустлиги касалликлари билан данёга келаркан. Бу жамиятимиз, миллатимиз учун ҳалокатли оқибатларга йўл очиб бермайдими? Бу тўкин, фаровон, озод замонамизга, миллатимизга хиёнат эмасми?\nМайли, бундан фақат тиббиёт ходимларигина хабардор, деб ҳисоблайдиган бўлсак, кунда-кунора ичиб транспорт бошқариш оқибатида кўз ўнгимизда неча-неча одамлар ҳаётдан бевақт кетишаяпти. Тўйиб ичиш туфайли юраги дош бераолмай ҳаётдан кўз юмиш ҳоллари, неча-неча оилаларда ҳаловат йўқолиб, уруш-жанжаллар, ҳатто ажралишлар ҳам содир бўлаётганини ҳаммамиз ҳам кўриб, эшитиб юрибмиз. Афсуски бундан тегишли хулоса чиқараётганимиз йўқ.\nБаъзан шундай бўлади, бировнинг юзига айтолмаган сўзларингни қоғозга тушириш, шу тарзда тушунтириш ўнғайроқ бўлади. Ўзим ҳозиргина чурқ этмай тарк этган даврадошларимга, барча-барчага мен ҳам шундай дегим келади: соғлик учун қадаҳ кўтарманг, ахир ўша заҳқум соғлиғингиз, келажагингиз кушандаси-ку.\nМастлик-ихтиёрий телбаликдир. Сизларга телбалик эмас, гул-гул яшнаб меҳнат қилиш, гўзал ва бахтиёр турмуш кечириш ярашади.\nhttp://amunews.uz/ Ойгул РАЖАБОВА.


Бугун Суперлига ўйинларини "Маҳалла" каналида томоша қилинг / CHAMPIONAT.asia\nБугун Суперлига ўйинларини "Маҳалла" каналида томоша қилинг\n14 сен 2018 16:10\nТеглар : Суперлига Маҳалла ТВ\nШотландиянинг Глазго шаҳрида теннис бўйича Дэвис Кубоги бўлиб ўтаётгани боис Суперлиганинг бугунги иккита ўйини "Спорт" канали орқали узатилмайди.\nБугун футбол ўрнига теннис эфирга кетади. Чунки Дэвис Кубогида ҳамюртларимиз Буюк Британия теннисчиларига қарши кортга чиқишади. Шу боис Суперлиганинг 23-туридан ўрин олган "Металлург" - "Локомотив" (18:00) ҳамда "Навбаҳор" - "Пахтакор" (20:00) учрашувлари "Маҳалла" телеканали орқали олиб берилади.\n"Маҳалла" каналида футбол тўғридан-тўғри эфирга узатилиши боис "Томорқам - хазинам", "Кексалар даврасида" кўрсатувлари, "Сержантлар" миллий сериали, "Одамийлик" ток-шоуси ҳамда "Олтин остона" телекўрсатуви ихлосмандлари бошқа пайт кўришлари мумкин.\nЭркин ижод. Самвел Бабаян - ўз олдига максимал мақсадларни қўядиган инсон 301\n"Насаф" легионерлар эвазига кучаяди 66\nЎтган йили Суперлигада ўйнаган легионер Ўзбекистонга қайтмоқда 12


ҚЎШНИЧИЛИК – "Kattaqo'rg'on tongi"\n’’Ховли олма қушни ол’’ , ’’Ён қушнинг-жон қушнинг’’\nҚўшнинг тинч сен тинч деган пурмано нақллар бекорга айтилмаган халқимиз орасида. Бу доно сўзлар замирида олам-олам маъно мужассам.\n“Ҳовли олма қўшни ол” дегани нимаси деб, савол туғилиши мумкин, зероки, қўшнинг яхши бўлса, оқибатли диёнатли бўлса, ўша ҳовлида роҳат, фароғатда яшайсан. Уйқуларинг тинч, кунларинг хотиржам ўтади. Агар қўшнинг… худо кўрсатмасин ҳар кун бақириқ, чақириқ, уруш, жанжал, қулоқни қоматга келтирувчи ажнабий мусиқалар, хуллас, бир нима демоқчи бўлсангиз, бўғзингиздан олишлари умрингизнинг заволидир.\nЯхши қўшни узоқдаги қариндошдан ҳам аъло деган гапда ҳикмат бисёр. Ҳаётда ҳар қандай ҳолат рўй бериши мумкин.\nБаъзан ёлғиз қолиб тобингиз қочиб қолса, яқинларингиз келгунига қадар, шу қўшнилар жонингизга оро киради. Ёки тўй, маърака қилиб қолсангиз, мўлжалингиздан сал кўпроқ меҳмон келиб қолса, стол, стулга муҳтожлик сезсангиз, уйингиз меҳмонларга торроқ бўлиб қолса, ҳижолат тортганингизни сезган фаросатли қўшни дарров эшигини очади, марҳамат мехмонларингизнинг бир қисмини бизникига ўтказинг дейди очиқ чеҳра, очиқ кўнгил билан. Оқибатли қўшни шунақа бўлади-да, аслида.\nЯна қўшнилар ўртасида “бор тавоғим, кел, тавоғим, бормасанг, келмасанг, ўрта ичида син тавоғим, деган чиройли удумлар бор эди бир пайтлар. Аяжоним раҳматли тандирда нон ёпсалар, дарров қўшниларга битта нон кулчаси билан чиқардилар болалигимда. Ёки танқис бирор таом пиширсалар ҳам қўшниларга илинардилар . Қўшниларимиз хам шундай қилишарди. Қандай гўзал, қандай ажойиб уруф-одат.\nЯна ибратлиси шундаки , бирор зарур ишлари чиқиб қолса агар, қўшнилар ҳаттоки бешикдаги боласини бешиги билан ҳам бемалол қўшнига ишониб, ташлаб кетишарди. Улар ҳам ўз боласидай бағрига босиб, қараб турарди, қўшнининг боласига. Ҳозир шуларни ёзяпману, ўша болаликнинг беғубор, энг ширин дамлари кино тасмасидай кўз олдимдан бирма-бир ўтяпти.\nЎша пайтлар эрта тонгдан пок ниятлар билан очилган дарвозалар ярим тунгача очиқ турарди. Биров сўраб, суриштириб келса, ҳоўзиргидай соатлаб энсаси қотиб, дарвоза тақиллатмас, очилмаган дарвоза ёнидан хафа бўлиб кетмасди. Яна шуниси қизиқки , ҳар бир ҳовлида ён қўшниникига ўтадиган муъжазгина дарчалар бўларди. Шу дарчалар орқали бутун бир маҳалла-гўзарни айланиб чиқса ҳам бўларди. Қандай ажойиб! Ҳозир-чи, кўчадан келамизу, кира сола дарвозани қулфлаймиз. Шу билан эртаси кунгача, зарурат туғилмаса, дарвоза очилмайди ҳам.\nЯна энг ёмон одат, биров қўшнини йўқлаб, сўроқлаб келса бўлди, баъзи бир “тили узун”ларнинг ғийбат бозори қизийди. Қўлоғи ҳам , “тўрт”та кўзи ҳам ўша томонда бўлади. “Ўғли-ю қизи бир иш қилиб қўйдимикан, деб тирноқ тагидан кир излай бошлашади. Йўқ жойдан ҳар-хил “миш-миш”лар тарқатишади. Қизини сўраб келган совчиларга ўзлари билмаган, эшитмаган, эҳе, қанча- маломатлар тўқишади. Қани кейин эл оғзига элак тутиб кўринг-чи! Ана шунақа беоқибат, бемаъни қўшнилардан худо асрасин.\nДадамлар янги иморат солиб, у қайта канализация бўлмаган, чиқинди сувлар учун чуқур, инсон эҳтиёжи учун зарур жойларни қўшниларга ҳалақит бермайдиган жойларга мўлжаллаганлар. Майда-чуйда бўлиб кўринсада, энг муҳим томонларни ҳам ҳисобга олганлар. Ҳозир-чи, баъзи қўшнилар дарвозасининг олдини супуриб, чиқиндисини қўшни томонга суриб қўядиганлар ҳам топилади.\nАтайлаб жанжал чиқариб роҳатландими, бекорчиликдан, ёки можаро қилмаса “касал”и қўзийдими ҳар қалай бировни ҳақорат қилиб “мазза” қиладиганларнинг орамизда борлиги кўнгилларни оғритади. Беандиша бунақа аёллар тарбиялаётган фарзандларидан нима кутиш мумкин? Бу каби аёллар жамиятимизнинг “яра”лари десак ўринли бўлади шекилли.\nШу жойда Аллоҳнинг бизга берган беминнат неъмати, хаёт манбаи бўлган сув ҳақида айтиб утмоқчиман Сув -бу обиҳаёт, Сувсиз ҳаётнинг ўзи йўқ. Уни беҳуда сарфлашнинг ўзи куфрдир. Айниқса ёзнинг жазирама иссиқларида сувнинг танқисланиб, тортилиб қолиши ҳеч кимга сир эмас. Ана шундай пайтда кўпчиликнинг ризқи бўлган сувни қўшшалаб мотор билан фақат ўзиниг эҳтиёжи учун тортиб оладиганларга нима дейиш мумкин? Кўпчилик челак кўтариб, сув излаганда, бирор марта ҳам сув изламаган, беандиша қўшнилар сизга томошабин бўлиб ўтирганини кўриб, ғазабинг ошади албатта, лекин нима ҳам дердингиз худога солиб қўяверасиз-да. Ўз манфаатини ўйлайдиган бундай кимсаларни қўшни дейишга тилингиз бормайди\nБироқ биз кундан-кун ривожланиб, фаровонлашиб бораётган инновацион ғоялар замонида яшаяпмиз. Ўзига, хонадонига, жамиятга бефарқ кимсалардан эса Яхшилик кутиб бўлмайди. Масалан, икки қўшни арзимас бир нарса учун тортишиб, охири катта жанжалга айланса ҳам, узоқдан томошабин бўлиб туриш бизнинг мусулмончиликка тўғри келмайди-ку. Бугун у билан можаро қилган бўлса, эртага сиз билан шунақа тортишиб бўлса, қанақа булади? Олдинлари бунақа тортишувларга ёши улуғлар аралашиб, дарров тинчитишган, ўзаро келиштиришган, дарров яраштиришган . Қўшни аёллар бир-бирлари билан опа-сингилдек, эркаклар бир-бирлари билан ака-укадек меҳрли оқибатли бўлишган. Уй қуришса, уста чақирмасдан ҳам ҳашар йўли билан битказишган.\nҲозир-чи, ҳозир вақт йўқми, ҳафсала йўқми, меҳр-оқибат йўқми, инсоф йўқми, иймон йўқми? Ёки ҳамма “ўзим бўлай”га ўтиб кетганми? Бор, истасак ҳаммаси топилади. Фақат озгина эътибор, керак холос. Қалбимизга ўрнашиб олган, кундан-кунга меҳр деган нарса танқис бир туйғуни емирадиган ҳасаддан халос бўлишимиз керак. Зеро, қўни-қўшничилик, дўсту-қадрдонлик муносабатлари ҳар биримизнинг инсонийлимк бурчимиздир.


БАХТЛИ БЎЛМОҚ ШАРТ » Жиззах ҳақиқати газетаси расмий сайти\nТАРАҚҚИЁТ ВА ФАРОВОН ҲАЁТИМИЗ КАФОЛАТИ\nХАЛҚИМИЗНИНГ ЭНГ ГЎЗАЛ ҚЎШИҒИ\nЁШ ФУТБОЛЧИЛАР ТАҚДИРЛАНИШДИ\nИЛҒОР ТЕХНОЛОГИЯЛАР ЎРГАТИЛМОҚДА\nЖиззахнинг Мустақиллик майдонида мадҳиянинг 27 йиллиги кенг нишонланди\nЖиззах ҳақиқати газетаси » Маданият » БАХТЛИ БЎЛМОҚ ШАРТ\nБАХТЛИ БЎЛМОҚ ШАРТ\nДўстим, сенга ушбу мактубни шифохонадан йўллаяпман. Албатта, ҳар ким ўзининг ожиз томонларини бошқалардан яширади. Бу ерга келганимни ҳеч кимга айтмаган эдим. Лекин сенга айтадиган гапларим йиғилиб қолганлиги учун хаёлан мурожаат этаяпман.\nКеча мени кўриш учун замонавий бойлардан бири келиб қолди. Савлатидан от ҳуркади: эгнида бизнинг пулга чаққанда, камида ўн миллион сўм турадиган чарм палъто, бармоғида бриллиант узук. Бўйнида хипча илон йўғонлигидаги занжир. Оғзида эса: замондан нолиш, қимматчиликдан ёзғириш, имконият тақчиллигидан камситилган кимсанинг ўксиниши, бизга, матбуот ходимларига ошкораликни очиқ айтмаслигимизга нисбатан дўқ, пўписа. Биз пахта қўйишга устаси фаранг эмишмиз. Маддоҳликда, кўтар – кўтар қилишда бизга тенг келадигани йўқ эмиш. Биз, кўзимиз кўр, қулоғимиз кар бўлиб, қарсакбоз матбуотнинг роботига айланиб қолган эмишмиз...\nАлбатта, бу замонавий бойга гап уқтириш, мендай хаста одам тугул, тўртта асаби заранг одамнинг ақли ҳуши дош беролмайди. Лекин, шундай бўлсада ўз эътирозларимни, хаёлан, инсоф юзасидан бирма – бир мушоҳада қила бошладим.\nМен билан бир хонада ётган шеригим, “бой” ўртиғимиз кетгач, кўзларимга жовдираб қараб, йиғлаб юборди:\n- Биласизми, мен нафас ололмайман. Менга бор йўғи бир қултум нафас керак. Бошқа ҳеч нарса керак эмас. Кун бўйи нафас ололмай зўриқиб – бўғриқиб юраман, кечаси уйқу йўқ, ҳар тун ухлаганда ҳаёт билан хайрлашиб ухлайман, мабодо уйқу аралаш, нафас ололмай ўлиб қолсам, рози – ризоликсиз кетмай деб...\nОдамлар нега шукур қилмайди экан-а?\nМен хонадошимга сабру – бардош тилаб, албатта соғайиб кетасиз дея юпатмоқчи бўламан. Аммо, ўзимни юпатиш учун, хаёлан яна сенга мурожаат қила бошлайман: “Мен Вашингтонда бўлганимда, ҳақиқий миллионерларни кўрганман. Улар оммавий кутибхоналарда, югуриш майдонларида, эл қатори оддий ва кўримсиз бўлиб юришади. Қиёфаларидан улар бизнинг мактаб ўқитувчиларини эслатади. Уларнинг миллионер эканликларини фақат чек дафтарчаларидан билиш мумкин. Улар сиз билан эски танишингиздек гаплашади. Юртингиз ҳақида сўрайди, билимингизни текширади, ҳаётингиз билан қизиқади. Интеллектуал лаёқатингизни ўсмоқчилайди. Вашингтонда 2 млн.дан ортиқ аҳоли яшайди. Оилаларнинг 90 – 95 фоизининг шахсий кутубхонаси бор. (Бизда эса кутубхонаси бор хонадонлар бор йўғи уч фойизни ташкил этса керак). Яъни Америкада кутубхонаси йўқ оила, хонадоннинг ўзи камдан кам. Бизнинг назаримиздаги бойлик, уларда кутубхона қиёфасида кўринса керак.\nАлбатта, моддий бойлик аввало катта меҳнат эвазига келади. Америкада, корхонадаги битта мутахассис ўз соҳасини шу қадар яхши эгаллайдики, унинг ўрнига шундай тажрибали одамни топиш амри маҳол. Йўқса, Америкада ишдан бўшатиш шу қадар осонки, ташкилот раҳбари интизомни сабабсиз бузган ходимини чақириб, ҳеч қандай изоҳсиз, қўлига паттасини тутиши мумкин.\nМен, Вашингтонда юрганимда бир қанча ўзбек талабалари билан ҳамсуҳбат бўлдим. Касбим тақозоси билан, улардан интервъю олишга уриндим. Лекин, айрим талабалар тихирлик қилишди. Эмишки, бизда шахсга сиғиниш давом этмоқда, монархия ҳукмрон, ижтимоий – иқтисодий ислоҳотлар қотирилган, демократия йўқ. Мени, бу ёшларнинг нонкўрлиги ҳайрон қолдирди. Ахир, уларнинг ҳар бирини ўқитиш учун ҳукуматимиз ўз жамғармасидан 200.000 доллардан пул ажратган эди.\nБу пулга бутун бошли мактаб ёки шифохона қуриш мумкин эди. 200.000 доллар бутун бошли бир жамоанинг бир йиллик даромади-ку! Қолаверса, ўша талаба Америкага келиб ўқиётганлигининг ўзи, демократия белгиси эмасми? Мен, талабаларга ҳеч бўлмаганда, эфир орқали ота – оналарингизга, ёру – биродарларингизга соғинчли салом айтинглар, десам ҳам унамади. Биз шаҳар айланиб юрган эдик. Йўлимиздан бир тиланчи чиқиб қолди. (Вашингтонда!). Мен тиланчига бир доллар пул узатдим. Тиланчи, уч бора таъзим қилиб, раҳмат айтди. Мен, талабаларга: одобни ҳеч бўлмаганда, мана шу тиланчидан ўрганинглар, халқимиз сизлар учун шунча маблағ сарфлаган экан, бошларинг бир умр таъзим ва ташаккурда бўлиши керак. Ватанимиз равнақи учун жон фидо қилсаларинг арзийди. Ўз ота – оналарингга салом айтишни эп билмасаларинг, кўзларинг кўр бўлади, - дедим. Талабаларнинг баъзилари қайсарлик қилди, баъзи тушунганлари Капитолий майдонида юрагидаги гапларини айтди. Мен уларни тасвирга тушириб, эфирга бериб юбордим. Уларнинг “демократик” гапларига ҳеч ким тўсқинлик қилгани йўқ. Шу ерда битта савол туғилади. Нега Американинг биринчи президенти Жорж Вашингтоннинг номи АҚШ пойтахтига қўйилганлигини ҳеч ким шахсга сиғиниш демайди-ю, хусусийлаштириш мислсиз шиддат билан амалга оширилаётган Мустақил Ўзбекистонда шахсга сиғиниш иборасини қўллашларига нима дейсиз?!\nҲозир “Ўзбекистон ҳаво йўллари” самолётлари бир йилда 3 млн. 600.000 одамни чет элга олиб – бориб, олиб келади. Шунча одам дунёни кўради. Уларнинг онги – тафаккури дунё тараққиёти билан танишади, ўрганади, ислоҳ қилади. Ҳозир Ўзбекистон бутун дунё телеканалларини кўрмоқда. Ўзбекистонда 60 дан ортиқ давлатларнинг элчихоналари, ваколатхоналари ишлаб турибди. Интернет тармоқлари, телефон тармоқлари, уяли телефонлар бутун дунё билан Ўзбекистонни чамбарчас боғлаб турибди. Сиёсий, ижтимоий – иқтисодий ислоҳатлар беқиёс равишда ўсиб бормоқда. Шахсга сиғиниш ҳақида қанақа гап бўлиши мумкин?\nЎзбекистонга 70 йил мобайнида қанча автомашиналар келтирилган бўлса, кейинги ўн йил ичида ундан кўпроқ автомашиналарга эга бўлдик. Бугунги кунда беш юз турдан ортиқ радио ва телевидение студияси, давлат ва нодавлат, хусусий ва шахсий орган сифатида фаолият юргизмоқда. Биз нега кўпинча бу фактларга эътибор бермаймиз. Чунки, бизда Ватанимизга муҳаббат тушунчаси тўлиқ шаклланмаган. Америкалик ўз хонадони пештоқига Америка байроғини осиб қўйган. Унга ҳеч ким шундай қил деб топшириқ бермаган. У ўз Ватанини жонидан севади. Шунинг учун уйига бу байроқни осиб қўйган. Ва қалбида, тафаккурида ҳамиша ўз Ватани манфаати учун курашиш, ўз Ватанини олқишлаш иштиёқи яшайди.\nЎз Ватанини севиш дунёдаги жамики инсон учун, ўз ҳаётини севишдай гап. Дарҳақиқат, бахтли бўлмоқнинг биринчи шарти – Ватанни севмоқдир.\nБиз Мисрда бўлганимизда, гуруҳимизга бир араб йигити раҳбарлик қилди. Миср туризмдан бир йилда 17 миллиард доллар фойда кўради. Лекин, Миср Исроил билан доимий уруш таҳликасида яшагани, шунингдек, терроризм ва бошқа хавф – хатарлар туристларни чўчитиб қўймаслиги учун мисрликлар туристларни иложи борича тинчликда, осойишталикда сақлашга ҳаракат қилади. Бир куни автобусда Порт Саидга кетаётганимизда, чегара яқинида отишувлар бўлиб қолди. Шунда, араб йигити бизни чалғитиш учун худди ҳеч нарса бўлмаётгандек, қизиқарли ҳангомаларни шу қадар мароқ билан гапириб кетди-ки, ҳайратдан: “Э, артист бўлиб кет-э”, - деб юбордим. Ҳақиқатдан кўпчилик ташқарида нима бўлаётганлигини сезмай қолди. Ватан манфаатини ҳимоя қилишини қаранг! Агар бирор адашган ўқ унга текканда, у кулиб жон берарди, назаримда. Мисрда битта дарахт ўтқазиш учун уч йил тагига тинимсиз равишда сув қуйиб туришингиз керак. Бизда, эрмакка кўчат ўтқазсангиз, эсингиздан чиқиб кетса ҳам ўзи униб чиқаверади. Агар араб саҳроларидаги тўфонда қолиб кетсангиз, ўзингиз тугул туянгизни ҳам тополмайсиз. Лекин, мисрлик билан гаплашсангиз, дунё тарақиётининг бешиги ҳам Миср, дунёнинг энг гўзал ўлкаси ҳам Миср, энг сифатли мол ишлаб чиқарувчи ҳам Миср, дейди.\nШу туфайли бўлса керак, Мисрга четдан деярли мол олиб келинмайди.\nҲиндистонда мабодо доллар ишлатсангиз, қамаш даражасигача олиб боради. Фақат ҳинд рупийси ишлатилади. Сотувдаги маҳсулотларнинг саксон, тўқсон фоизи Ҳиндистонда ишлаб чиқарилган маҳсулотлардир. Деҳлидан кўра Тошкентда “Мерседес”, “БМВ”, “Жип”, “Максима”лар кўпроқдай, назаримда. Ҳиндистонда 100 миллионга яқин умуман рўйхатдан ўтмаган фуқаро истиқомат қилади. 300 миллионга яқин аҳоли мутлақо саводсиз. Лекин, ҳинд киноларида кўрганимиздек, севгиларига қанчалик фидойи бўлсалар, ҳиндлар ўз Ватанларига садоқатда бундан ўн карра фидойироқдирлар. Буни ҳиндларнинг ўз урф – одатларига, маданиятларига бўлган муносабатларида кўриш мумкин.\nШунингдек, ўз урф – одатларини, ўз тарихий, маданий бойликларини, ўз Ватанларининг шон – шавкатини кўз қорачиғидек асрашни голландларда ҳам яққол кўриш мумкин.\nМаълумки, XVI – XVII асрларда голландлар денгиз йўлларига чиқишгач, денгиздаги куч – қавватлари орқали, Америка, Африка, Осиёда жуда катта мустамлакачилик сиёсатини олиб борганлар ва дунёнинг энг қудратли давлатларидан бирига айланган эдилар. Ҳозирга кунда, Голландиядаги деярли ҳар бир хонадонда ўша асрлардан қолган ёдгорликлар сақланади. Бу хоҳ соат бўлсин, стол ёки стул бўлсин, ё картина бўлсин, қилич бўлсин, худди ўша давр яна қайтиб келгандай тасаввур қиламиз. Бу қадимий анжомларга хонадон улуғлигини сақлаб турувчи тумордай қаралади. Энг эски, қадимий ресторанлар – энг қиммат ресторанлар ҳисобланади. Қайсики оиланинг шажараси қанчалик узоққа борса, шунча буюк сулола саналади. Амстердам, ботқоқлик устидаги шаҳар. Агар минглаб километрга чўзилган тўғонлар бўлмаса, бу шаҳар океан тубига ғарқ бўлар эди. Лекин, уларга Ватан, юрт мавзусида гапириб кўрсангиз, дунёда тенги йўқ ўлка деб таърифлайдилар. Биз, балки ҳар куни деразамиз тагида денгиз тўлқинлари, ёввойи шиддат билан қутуриб – ҳайқириб турмагани учун Ватанимиз улуғлигини англамаётгандирмиз. Биздаги боқимандалик туйғуси қачон йўқолади?\nИстамбул телевидениясида бир танишим ишлайди. У ўз миллатини жуда севади. 40 дан ортиқ туркий тилда тўхтамай қўшиқ айта олади. Дунёда неча туркий тил бўлса, деярли ҳаммасининг лаҳжасида маромига келтириб гапира олади. Шунингдек, ўзбек тилида ҳам. Биз у билан узоқ гаплашиб қолдик, сўнг уйига таклиф қилди. У ўттиз йилки, ижарада турар экан. Долларга чаққанда 350 доллар ойлик оларкан ва шунинг 150 долларини ижарага тўлар экан.\nИстамбулда бутун – бутун квартиралар бойларнинг шахсий мулки бўлиб, одамларнинг кўпчилиги ижара уйда яшар экан.\nМана шу танишим ҳам бирор марта ўз Ватанидан, ўз яшаш тарзидан нолигани йўқ. Аксинча, унда Ватан туйғуси, миллат туйғуси шу қадар кучлики, қон – қонига сингиб кетган ва деярли ҳамма гапида Туркиянинг дунё миқёсидаги обрўси-ю, миллатнинг улуғлиги ҳақида гапиради. Агар бу танишим, уч қаватли иморатда яшаб, минг долларлик чарм палъто кийганида, унинг гапларига таажжубланмаган бўлардим.\nШунингдек, агар мени касалхонага кўришга келган танишим ҳам, юртимиздаги иқтисодий ислоҳотлардан мамнун бўлиб гапирганда таажжубланмасдим. Лекин, нега у нолийди? Ўзимиздан эмас, ўзгалардан талаб қилишга ўрганиб қолганимиз учунми? Меҳнатни миннат билан қилганимиз учунми? Дунёдаги ҳар бир инсон учун меҳнат қилиш оддий бурч эканлигини англамаганимиз учунми? Яхши яшаяпман дея иддао қилишдан олдин, замон талабларига ўзимни қай даражада тайёрладим дея, ўйлаб кўрдимми?\nБугунги кунда меҳнат ҳақидаги тушунчамизни ҳам ўзгартириш вақти келди. Биз энди биров учун эмас, ўзимиз учун ишлаётганимизни билишимиз керак. Ва меҳнат қилиш ҳар бир инсоннинг инсоний бурчи, вазифаси эканлигини унутмаслигимиз лозим.\nАгар Ер шарига юқоридан қарасангиз, Ўзбекистон ундаги бир гавҳардир. Албатта, у бир кунмас бир кун дунёнинг энг гўзал ва энг тараққий этган давлатларидан бирига айланади. Биз ўша кунларда юртдошларимиз олдида юзимиз ёруғ бўлиши учун, бугун бу Ватаннинг корига ярашимиз керак. Бугун ҳамнафас, елкадош бўлишимиз керак. Олаётган ҳар бир нафасимиз, шу Ватан, шу миллат, шу юрт учун бўлиши лозим.\nБир одам, эрталаб уйидан чиқса, дарвоза тагида биров турганмиш. – Кимсиз – деса, - мен омадман, бу хонадонда узоқ вақт бўлдим. Бугун хонадонингизда ҳамма нарса етарли, бойсиз, фарзандларингиз соғ – саломат, бахтли – саодатлисиз. Энди, мен кетсам, – дебди ҳалиги одам.\nУй эгаси қани маслаҳатлашиб кўрайлик-чи, деб ичкарига кириб кетибди. Хонадон аъзолари билан гаплашиб кўрса, улар: - Майли омад кетса кетсин-у, лекин аҳиллигимизни, бирлигимизни ташлаб кетсин, – дея шарт қўйишибди. Уй эгаси қўйилган шартни омадга айтганида, омад: - Эй, аҳиллик, бирлик бор жойдан қаерга ҳам кетардим -дея, яна шу файзли хонадонда қолган экан.\nБугун Ўзбекистон , мана шундай аҳил ва ҳамжиҳат оила бўлиши керак. Аҳиллик бор, тинчлик – осойишталик бор ерда омад ҳам бўлади.\nБаъзида, қўшни Республика одамлари эркинроқ яшаётгани, эркинроқ сўзлаётгани ҳақида гапиришади. Бу – фарзандларига қаттиққўллик билан илму – одоб бераётган оила бошлиғига, фарзандларини ўз ҳолига қаровсиз ташлаб, нима номаъқулчилик қилса индамайдиган оила бошлиғининг таъна-ю маломатини эслатади. Президентимиз бугун қаттиққўллик билан тартиб – интизом ўрнатган экан, бу оиладан, албатта, илмли, маърифатли, одобли ва эртага бутун инсониятга хизмат қиладиган фарзандлар чиқиши учундир.\nМана, дўстим шифохонада, мана шуларни хаёл қилиб ётибман.\nКеча мени кўришга 11 ёшли ўғлим келди. Аҳволимни кўриб, кўнглимни кўтармоқчи бўлди:\n- Дада, сиз оиламизни қип – қизил Сирдарё чўлларидан Тошкентга олиб келдингиз. Мен энди оиламизни Америкага, Голливудга олиб кетаман, дейди.\nНегадир, кўзимга ёш келди. Мен 11 ёшимда тортган азоб – уқубатларим, етимликда кўрган қаро кунларимни эслаб, томоғим ғиппа бўғилди.\nЙўқ ўғлим, биз Голливудни шу ерда – Ўзбекистонда яратамиз, - дедим. Худо ҳаммамизнинг омадимизни берсин. Тинчлик бўлиб турса, ҳали кўп ёруғ кунларнинг гувоҳи бўламиз, - дедим.\nЎзбекистон келажаги буюк давлатдир! Уни ўзинг асра, Парвардигор!\nШу билан хатимни тугатар эканман, кўришгунча, омон бўл дея, сенга энг яхши тилакларимни билдириб қоламан.\nҲалима Худойбердиева номидаги Ижод мактаби директори.\nОТ - ЙИГИТГА ҚАНОТ\nЯНГИОБОДЛИК ҲАШАРЧИЛАР ХИРМОНИ\nТАРАҚҚИЁТ ВА ФАРОВОН ҲАЁТИМИЗ КАФОЛАТИ 0\nМЕҲНАТГА МУНОСИБ РАҒБАТ 0\nХАЛҚИМИЗНИНГ ЭНГ ГЎЗАЛ ҚЎШИҒИ 0\nСАЙЛОВЧИЛАР БИЛАН УЧРАШУВ 0\nЖАҲОЛАТГА ҚАРШИ МАЪРИФАТ БИЛАН 0\nЁШ ФУТБОЛЧИЛАР ТАҚДИРЛАНИШДИ 0\nТЎЛОВ ИНТИЗОМИГА АМАЛ ҚИЛАЙЛИК 0\nМАНГУЛИККА ДАХЛДОР 0\nФАҚАТ БАХТНИ МАҚТАГАН ШОИР 0\nИЛҒОР ТЕХНОЛОГИЯЛАР ЎРГАТИЛМОҚДА 0


Аброр Хидиров: 5 ташаббусни ота-оналар қўллаб-қувватламоқда - Уч илдиз\nЮртбошимиз илгари сурган беш ташаббусни таълим муассасаларида амалга\nошириш йўлида Мирзо Улуғбек номидаги Ўзбекистон Миллий университети профессор-ўқитувчилари Олмазор туман ҳокимлиги Маънавият ва маърифат маркази билан ҳамкорликда қатор тадбирларни амалга оширмоқда.\nНавбатдаги тадбир Олмазор туманидаги 28-мактабда ўтказилди.\nЎзМУ Ёшлар билан ишлаш бўйича проректор Нажмиддин Қодиров, Ёшлар билан ишлаш, маънавият ва маърифат бўлими бошлиғи Аброр Хидиров, Олмазор туман ҳокимлиги Маънавият ва маърифат маркази раҳбари Муаззам Алибоева ва бошқалар ёшларни муносиб камолга етказишга қаратилган беш ташаббус мазмун-моҳияти ҳақида сўз юритар экан, бу борада қабул қилинган дастурга мувофиқ жойларда амалга оширилаётган кенг кўламли ишларни таҳлил қилдилар.\nЎзМУ Журналистика факультети доценти, Ўзбекистон Ёзувчилар уюшмаси ҳамда республика Маънавият ва маърифат маркази “Маърифат” тарғиботчилар жамияти аъзоси, “Олтин қалам” мукофоти совриндори Тўлқин Эшбек мактабда ўқиб юрган кезлари ёзган шеърини ўқиб бергач, ўқувчилар орасида ижодга қизиққан талабалар учун “Маҳорат мактаби” ташкил этилишини маълум қилди.\nАйтиш ўринлики, Президентимиз ташаббуси билан бошлаганган бешта ташаббуснинг барчаси мазкур мактабда мужассамлашгани қувонарли ҳолдир. Бу масканда замонавий кутубхона ҳамда китоб ўқиш учун сокин жойлар, компьютер ўйинлари учун майдонлар ташкил этилган.\nМактаб саҳнасида соғлом турмуш тарзини тарғиб қилиш ва оммалаштиришга қаратилган бадиий чиқишлар ўқувчиларда катта қизиқиш уйғотди.\nОлмазор туманидаги 28-мактабда ЎзМУ профессор-ўқитувчилари беш ташаббусда белгиланган вазифаларни амалга ошириш учун аввало зарур шарт-шароитларни яратишга яқиндан кўмаклашдилар. ЎзМУ жамоаси саъй-ҳаракатлари билан бир нечта тўгарак ташкил этилди. Мактабда режа асосида ўқувчилар спорт, касб-ҳунар, санъат тўгаракларига мунтазам жалб этилиши йўлга қўйилади. Китобхонлик кунларига таниқли ёзувчи-шоирлар таклиф этилади. Қизлар асосан тикув-трикотаж маҳоратини ўрганадилар.\n– Бу саъй-ҳаракатлар бизнинг фарзандларимиз, набираларимиз учунлиги яхши маълум,– дейди Қорасарой маҳалласида истиқомат қилувчи онахон Дилдора Ризаева.– Шундай экан, бу хайрли ишларга биз ҳам ўз ҳиссамизни қўшмоғимиз шарт. Юртбошимиз фарзандларимиз келажагини ўйлаб илгари сурган 5 ташаббус фақат мактабда қолиб кетмаслиги керак. Биз ота-оналар уни оилалаларимизда, ўрни келганда маҳаллаларда ҳам давом эттиришимиз зарур. Мақсад – ўғил-қизларимизни соғлом, бақувват, касб-ҳунарли, китобхон ва энг муҳими, тарбияли инсон қилиб вояга етказишми, демак, бу масалада ота-оналар мактаб ўқитувчилари билан бир сафда, елкама-елка туриб курашмоғимиз шарт! Бугун ЎзМУ профессор-ўқитувчиларининг шу мактабда ўтказган тадбирларини кузатиб, жуда руҳланиб кетдим. Миллий университет вакилларининг барча саъй-ҳаракатлари ота-оналарда ҳам ўзгача умид уйғотди. Ҳар бир ота-она эртага вояга етган фарзандини олий маълумотли ёки жамиятимиз учун фойдали касб эгаси бўлишини, муҳими, ҳаётда муносиб ўрнини топишини истайди. 5 ташаббусдан кўзланган мақсадларни баҳамжиҳатлик билан амалга оширсак, ўғил-қизларимиз шунга яраша бахтли-саодатли бўладилар.\nТадбир давомида аълочи ва фаол ўқувчиларга турли эсдалик совғалар, ширинликлар инъом этилди.\nЭнг фаол ўқувчилар ЎзМУнинг “Ташаккуронома”си билан тақдирландилар.\nТаклиф: Имтиҳонлар коррупциядан холи бўлиши учун имтиҳонларни бекор қилиш шарт\nҲалима Сотимбой қизи :\nАброр Хидиров домла масаланинг ҳақиқий ўзагини айтибди. 5 ташаббус оила билан ҳамкорликсиз бўлмайди. Тўлқин Эшбекнинг болаликда ёзган шеърлари ўқувчиларда катта қизиқиш уйғотмоқда, ижодга қизиқтирмоқда. Бундай тадбир ҳар куни ҳамма таълим масканларда бардавом бўлиши зарур.\nNext story ЎзМУдан 11 ёш кичик талаба хотираси


СБХ / 2019 йил / № 41 / ҚҚС ҳақида\nДонни қайта ишловчи корхона умумбелгиланган солиқларни, 20%лик* ставкада ҚҚСни тўлайди. 2018 йил 1 сентябрдан маҳсулотга ҚҚС солинадиган оборотни дон қийматини чегирган ҳолда тушум ҳажмидан ҳисоблаб чиқарамиз (ВМнинг 24.08.2018 йилдаги 684-сон қарори).\nИшлаб чиқариладиган озиқ-овқат маҳсулотлари учун ҚҚС бўйича имтиёзлар бекор қилиниши муносабати билан донни қайта ишловчи корхоналар томонидан ҚҚС солинадиган оборотдан дон қийматини чегириб ташлаш тартиби 2019 йил 1 октябрдан бекор қилиндими?\n– Президентнинг «Солиқ ва божхона имтиёзлари берилишини янада тартибга солиш чора-тадбирлари тўғрисида»ги Фармони қоидаларини кўриб чиқамиз (27.06.2019 йилдаги ПФ-5755-сон).\nФармоннинг мақсади – ҚҚСнинг тўлақонли занжирини яратиш ва барча хўжалик юритувчи субъектлар учун тенг шароитларни таъминлаш (ПФ-5755-сон Фармоннинг 3-банди). Бунинг учун 2019 йил 1 октябрдан бошлаб қуйидагиларга нисбатан белгиланган ҚҚС бўйича имтиёзлар бекор қилинди:\n1) ўзи ишлаб чиқарган қишлоқ хўжалиги маҳсулотларига ва Ўзбекистон Республикасида ишлаб чиқарилган озиқ-овқат маҳсулотларига. Донни қайта ишловчи корхоналар нон-булка маҳсулотларини ишлаб чиқарувчилар ҳисобланмасалар, бу уларга тааллуқли бўлмайди;\n2) буғдойни импорт қилишда (ПФ-5755-сон Фармонга илованинг 22-банди). Арпа, маккажўхори ва тариққа ҚҚС бўйича божхона имтиёзлари ҳозирча қолдирилган.\nДонни қайта ишловчи корхоналар 2019 йил 1 октябрдан доннинг катта қисмини ҚҚС ҳисобланган ҳолда оладилар деган хулоса чиқариш мумкин. Бироқ донни қайта ишловчи корхоналарга қўшилган қиймат солиғини солишнинг алоҳида тартиби ўзгартирилмади (ВМнинг 24.08.2018 йилдаги 684-сон қарори).\nҚуйидагиларга эътибор қаратинг:\n1) донни қайта ишловчи корхоналар учун ҚҚС ҳисоб-китобининг алоҳида тартиби (ВМнинг 684-сон қарори 2-банди) ҚҚС бўйича имтиёз ҳисобланмайди, уни ПФ-5755-сон Фармоннинг 3-бандига мувофиқ бекор қилиш мумкин;\n2) жорий йилнинг 1 октябридан донни қайта ишловчи корхоналар етказиб бериладиган доннинг катта қисмини ҚҚС билан оладиган бўлсалар, уларнинг иқтисодий кўрсаткичлари, шу жумладан унни сотиш нархи ва фойда ҚҚС ҳисоб-китобининг умумбелгиланган тартиби (имтиёзларсиз) ва алоҳида тартиби (ВМнинг 684-сон қарори) қўлланилганда, деярли фарқ қилмайди.\nБироқ умумбелгиланган тартибда ҚҚС бўйича солиқ маъмуриятчилиги ва ҳисоб операциялари анча соддароқ.\nҚҚС ҳисоб-китобининг алоҳида тартибини белгилайдиган ВМнинг 684-сон қарори донни қайта ишловчи корхоналарни қўшимча равишда қўллаб-қувватлашга қаратилган. Ушбу қарор билан тасдиқланган тартибга расмий жиҳатдан амал қилиш 1 октябрдан бошлаб белгиланган мақсадга олиб бормайди.\nМИСОЛ. 120 млн сўмлик дон олинди, шу жумладан ҚҚС – 20 млн сўм.\nИшлаб чиқарилган ун нон заводига 180 млн сўмга реализация қилинди.\n1-вариант. ВМнинг 684-сон қарорига биноан алоҳида тартиб бўйича ҚҚС ҳисоб-китоби\nҲисобланган ҚҚС 10 млн сўмга ((180 - 120) / 120% х 20%) тенг.\nУн бўйича бюджетга тўланиши лозим бўлган ҚҚС – 10 млн сўм.\nУн бўйича қўшилган қиймат суммаси (шу жумладан фойда) 50 млн сўмни (180 – 10 – 120) ташкил этади.\nНон ишлаб чиқарувчи ун бўйича 10 млн сўмлик ҚҚСни ҳисобга киритади.\nНон 240 млн сўмга реализация қилинган, шу жумладан ҚҚС – 40 млн сўм. Бюджетга 30 млн сўм тўланиши лозим.\nНон бўйича қўшилган қиймат суммаси (шу жумладан фойда) 30 млн сўмга (240 – 40 – (180 – 10)) тенг бўлади.\n2-вариант. Умумбелгиланган тартиб бўйича ҚҚС ҳисоб-китоби (ҳисобга олиш билан)\n30 млн сўмлик ҚҚС ҳисобланди (180 / 120% х 20%).\nУн бўйича бюджетга тўланадиган ҚҚС – 10 млн сўм (30 – 20).\nУн бўйича қўшилган қиймат суммаси (шу жумладан фойда) 50 млн сўмга (180 – 30 – 10) тенг.\nНон ишлаб чиқарувчи ун бўйича 30 млн сўмлик ҚҚСни ҳисобга олади.\nНон 240 млн сўмга реализация қилинган, шу жумладан ҚҚС – 40 млн сўм. Бюджетга 10 млн сўм тўланиши лозим.\nНон бўйича қўшилган қиймат суммаси (шу жумладан фойда) 50 млн сўмни (240 – 40 – (180 – 30)) ташкил этади.\nЯъни нон ишлаб чиқарувчи 1-вариантдагидек, айнан ўша суммадаги фойдани олиш учун нон нархини 10%га – 240 млн сўмдан 216 млн сўмгача пасайтириши мумкин.\nШу боис донни қайта ишловчи корхоналарга қуйидагиларни тавсия этиш мумкин:\n● доннинг келиб тушиш манбаларини таҳлил қилиш (ҚҚС билан ва ҚҚСсиз);\n● ҚҚС суммасини 1 ва 2-вариантлар бўйича ҳисоблаб чиқиш.\nКорхонага ҚҚС ҳисоб-китобининг умумбелгиланган тартибида (2-вариант) ишлаш осон ёки фойдали бўлса, ВМнинг 684-сон қарорига кўра ҚҚС ҳисоб-китобининг алоҳида тартибини ҚҚС бўйича имтиёз деб ҳисоблашни сўраб Вазирлар Маҳкамасига мурожаат қилиш мумкин. Мазкур ҳолатда донни қайта ишловчи корхоналарда ПФ-5755-сон Фармоннинг 3-бандига мувофиқ имтиёзни қўллашдан ихтиёрий равишда воз кечиш имконияти пайдо бўлади.\n*Президентнинг 26.09.2019 йилдаги «Ўзбекистон Республикасининг солиқ сиёсатини янада такомиллаштириш чора-тадбирлари тўғрисида»ги ПФ-5837-сон Фармонига мувофиқ 2009 йил 1 октябрдан бошлаб қўшилган қиймат солиғининг ставкаси 20%дан 15%гача пасайтирилган.


"Пахтакор"нинг уч футболчиси ўз юртида аср ўйинчиларига айланган\n1972-75 йилларда жамоамизда ўйнаган Василис Хадзипанагис эса 96 беллашувда 22 гол муаллифи бўлган. У Грецияда ХХ асрнинг 2-ярмида энг яхши футболчи сифатида тан олинган. Энг яхши унвонига эга чиқиш учун унга Греция чемпионлиги ҳам керак бўлмаган.\nХорен Оганесян 1990-91 йилларда чемпионат баҳсларида 46 ўйинда 10 тўп киритган. Арманистонда Оганесян ХХ асрнинг энг яхши ўйинчиси деб топилган. Узоқ йиллар СССР терма жамоасининг асосий футболчиларидан бири бўлган.


КАРАНТИН ҚОИДАЛАРИНИ БУЗМАЙЛИК АЗИЗ ЮРТДОШЛАР — Zamaxshariy.uz\nКАРАНТИН ҚОИДАЛАРИНИ БУЗМАЙЛИК АЗИЗ ЮРТДОШЛАР\nХозирги вақтда бутун дунёда кенг тарқалган коронавирус номли беъморлик вабо тусини олиб бўлди. Жудаям хатарли бўлишига қарамасдан, давлатимиз тарафидан ва мутасадди ташкилотлар ва шифокорлар тарафидан кўрсатма берилаётган эҳтиёт чораларига риоя қилишлик ҳар бир шахснинг бурчидир.\nЮртимизда бу касаллик аниқланган илк кунлариданоқ, касаллик омма халқ орасида тарқалишини олдини олиш чоралари кўрилди. Давлат миқёсида ушбу касаллик билан касалланганлар учун алоҳида шифохоналар қуриш, тиббиёт ходимларини ҳизматларини қўллаб қувватлаш каби қатор ишлар амалга ошириляпти. Бу касаллик шу даражада чегара билмас ва тез суратда кўпаювчи дард эканки, ҳатто илм фан тараққий этган давримизда ҳам касаллик олдида инсон ожиз эканлиги намоён бўлмоқда.\nМутахассислар бу касалликдан қутилиш йўлларидан бири, инсонларга аралашмасдан ёлғизликда бўлиш эканлигини таъкидлашмоқда. Шунинг учун ҳам бугун “Уйда қолинг!” шиори бутун дунё шиорига айланди.\nХозирда карантин тартиб-қоидаларини қўпол равишда бузишга йўл қўяётганлар ҳам учрамоқда.Таҳлилчилар таъкидлашича, Италия давлатида коронавирус кенг тарқалишининг асосий сабаблари – карантин чораларини татбиқ этмаслик, жамоат транспортлари ва жойлардаги ҳаракатларни чекламаслик ҳамда соҳа мутахассислари фикрларига қулоқ солмасликдир.\nБарчамизга маълумки пандемия сабабли кўплаб мамлакатларда масжидларда жамоат бўлиб намоз ўқишлик чекланди. Шу қатори бизнинг мамлакатимизда хам Ўзбекистон мусулмонлари идораси томонидан масжидларда коронавируснинг тарқалишини олдини олиш мақсадида Республикамизда фаолият юритаётган 2000 дан ортиқ масжидларда жума ва жамоат намозларикарантин даврида тўхтатилиб, ибодатларни ўз уйларида ўқишлари белгиланди. Жума намози ўрнига уйларида пешин намозини адо қилишлари юзасидан тушунтиришлар берилди. Шунингдек христиан динида пасха байрамлари хам, черковларда диний ибодатлар хам тўхтатилган.\nДавлатимиз томонидан коронавируснинг олдини олиш борасида жорий этилган тартиб қоидалар биз фуқароларнинг соғлигини ўйлаб қилинаётган чоралар эканлигини унутмаслигимиз лозим.\nБуни тўғри тушунган фуқароларимиз ибодатларини уйларида амалга оширишмоқда. Аммо шунга қарамасдан хозирда баъзи фуқаролар томонидан ушбу қонун қоидаларни қўпол равишда бузаётганликлари кўплаб учрамоқда. Жумладан: Норасмий Секта аъзолари карантин қоидаларини қўпол равишда бузган ҳолда (иегова шохидлари, бабтистлар) турли диний йиғилишлар ўтказиш ҳолатлари юз бермоқда. Бу эса касаллик тарқаб кетишини кўплаб одамлар бундан жабр чекишлигини, бу қандай катта гуноҳ эканлигини тасаввур этишмаяпти. Хабарларга кўра ҳуқуқ тартибот идорлари томонидан тадбир ўтказилиб, карантин коидаларини бузганлиги учун тегишли чора қўлланилган.\nХабарларга кўра Жорий йилнинг 12-апрель куни Ҳуқуқ тартибот идоралари томонидан ўтказилган Рейд жараёнида Урганч шаҳри “Шабнам” кўчаси 85 уйда яшовчи фуқаро Ким Станислав Тимафевич исмли шахс ўзининг яшаш манзилида карантин қоидаларига зид равишда 18 нафар фуқарони тўплагани аниқланган. Карантин қоидаларини қўпол равишда бузган бундай ҳолатлар учун қонунчиликка асосан жавобгарлик белгиланган.\nШуни унутмайликки азизлар, юқоридаги каби бало-офатлар тарқалганда, биз фуқаролар янада хушёр бўлишимиз, ҳозирги вазиятда уйда ўтиришлигимиз, жумладан давлатимиз томонидан фуқаролар саломатлигини ўйлаб чиқараётган қонун қоидаларга итоат қилган ҳолда, бир-биримизни тўғри тушуниб харакат қилайлик азизлар. Ўзимизни оила аъзоларимизни яқинларимизни Коронавирус инфекциясидан жабр чекмасин десак карантин қоидаларига тўла риоя этиб уйда қолайлик.\nЎМИ Хоразм вилояти вакиллиги матбуот котиби\nPrevious Post:ЗАКОТ МОЛНИ ПОКЛАШ ДЕМАКДИР\nNext Post:ШУКР ҚИЛИШ БАНДАНИНГ БУРЧИ


ЯНГИ ДУНЁ » Blog Archive » Ўзбек қамоқхонаси ҳақидаги китоб нашрдан чиқди\nКитоб муаллифи Евгений Дьяконовнинг Озодликка айтишича¸ “Zona-Uz” асарида ўзбек қамоқхоналарининг кўпчилик учун номаълум тарафлари ëритилган:\n– Нашриëт вакиллари билан муҳокама жараëнида¸ ўзбек турмасининг шу пайтгача кўпчилик учун номаълум қолаëтган тарафларига кўпроқ эътибор бериш керак деган ҳулосага келдик. Аҳлоқ-одоб нуқтаи назаридан айтилмай келаëтган мавзулардан бири¸ ўзбек турмаларидаги гомосексуализм кўлами. Яна бир мавзу эса маҳбуслардан ўлпон йиғилиши. Собиқ ўзбек маҳбуси сифатида мен муҳим деб билмаганим бу икки жиҳат нашриëт ходимлари тавсияси билан китобда ëритилди¸- дейди Евгений Дяконов Озодлик билан суҳбатда.\nБу китоб Серж Иваков номли уйдирма қахрамон тилидан ëзилди¸ аммо барча тафсилотлар ўз бошимдан кечирган ва ўзим кўрган реалликка асосланди¸ дея қўшимча қилади муаллиф.\nСуҳбатдош китобнинг илк сатрларини 1997 йили қамоқхонага тушган кунида ëзганлигини айтади:\n– Мен агар қамоқхонада қийноқлардан ўлиб кетсам¸ ëзган ëзувларим қолсин дея кўрган кечирганларимини қоғозга тушира бошладим. Аммо бу битикларнинг бир кун келиб китоб ҳолида чиқишини ўйламаган ҳам эдим¸- дейди ëзувчи.\nРок-клуб эгаси. Маҳбус. Инсон ҳуқуқлари фаоли\nЎзбек қамоқхоналари ҳақида китоб ëзган Евгений Дяконовнинг 45 йиллик умри ҳозирча шу уч мисрада акс этди.\nЕвгений Дьяконов 1997 йили қамоққа олинди. Унга Ўзбекистон Коституциясига тажовуз қилиш айби (159-модда) қўйилиб 22 йил қамоқ жазосига ҳукм қилинди.\nДьяконовнинг Озодликка айтишича, уни қамашдан асл мақсад унга тегишли бўлган “Тошкент” Рок-клубини тортиб олиш бўлган:\n– Аввалига “Камолот”ташкилотиданман деб келган ҳукумат вакиллари мендан “Тошкент” Рок-клубидан ўз ихтиëрим билан воз кечишни сўрашди. Мен рози бўлмаганимдан кейин муаммолар бошланди. Аввалига чўнтагимдан ўқ ва наша топишди. Кейин сиëсий айбларга “иқрор” қилишди,- дейди ўзбек қамоқхоналарининг собиқ маҳкуми Евгений Дьяконов.\nСуҳбатдошимизга кўра, қамоқда у “Амнистия” савдогарлари билан учраштирилган:\n– Улар менга катта пул эвазига қамоқдан чиқиш имкониятини таклиф қилишди. Мен рози бўлдим. Пулнинг бир қисми улар чўнтагига келиб тушганидан кейин мени руҳий касал сифатида Чуқурсойдаги шифохонга ўтказишди. Кейин “даволанганим” боис озод бўлдим,- дейди ўзбек қамоқхоналари ҳақидаги китоб муаллифи.\nОзодлик учун 22 минг доллар\nДьяконовнинг айтишича, қамоқхонага атайлаб ташриф буюрган прократура вакили ҳукмда кўрсатилган 22 йил эвазига 22 минг доллар тўласа озод қилинишини билдирган:\n– Мен ўз қўлим билан прокурорга 10 минг доллар бердим. Судя аввалига 12 минг доллар олди. Кейин судя яна 3 минг долларни тиланиб олди. Яна уч мингни ментларга беришга тўғри келди. Бундан ташқари ”Тоштурма” бошлиғига пора берилди. Укам оиламиз бисотидаги ҳамма нарсани сотиб, суд ва прокурорларга олиб бориб берди. 30 минг долларга яқин пул харж бўлди. Қамоққа олингунимча мен бадавлат одам эдим. Рок-клубдан ташқари кафе ва ресторанлар эгаси эдим. Қамоқдан чиққанимда эса деярли гадо ҳолида эдим¸- дейди собиқ маҳкум.\nҚамоқдан чиққанидан кейин Дьяконов Ўзбекистон турмаларидаги аҳвол ҳақида кўпчилик билсин дея мухолифат вакиллари ва ҳуқуқ ҳимоячилари билан ҳамкорлик қилди.\nБу ҳамкорлик боис унга яна ўзбек қамоқхонасига “йўлланма” берилди. 2003 йилда Дьяконовга нисбатан яна бир жиноий иш очилди.\nҚамалиш хавфидан қўрққан собиқ маҳбус мамлакатдан қочиб, Норвегиядан сиëсий бошпана олди.\n”Ўзбекистон қамоқхоналарининг собиқ маҳбуслари қамоқхона даҳшатларини тезроқ унутишга уринишмоқда. Мен эса бу даҳшатлар унутилмаслиги учун ҳаракат қиляпман”, дейди собиқ маҳбус.\n– Ўзбекистон қамоқхоналарида кўпчилик айтаëтганидек инсон ҳуқуқлари бузилиши эмас¸ балки режали жиноят кетмоқда. Бу жиноят ҳақида барча билиши керак. Ëзувчилар ëзган асарлар боис дунë немис концлагерлари ва Сталин лагерларидаги даҳшатдан огоҳ бўлиб, бир сесканган эди. Ўзбекистон қамоқхоналаридаги аҳвол ҳақидаги эмоционал ҳақиқатни етказиш бизнинг бурчимиз,- дейди ëзувчи.\nЎзбек қамоқхоналари ҳақидаги китоблар\nКейинги 20 йил мобайнида ўзбек қамоқхоналари чиғириғидан юз минглаб маҳбус ўтган бўлса ҳам, бу ҳақда фақат 2та китоб ëзилган холос.\nБулардан бири 1997 йили собиқ маҳбус Сафар Бекжон тарафидан нашр қилинган “Нариги дунë дарчаси ëнида” номли асардир.\nСафар Бекжоннинг ”Нариги дунё дарчаси олдида” номли китоби ҳам ўзбек қамоқхонаси ҳақида.Сафар Бекжоннинг ”Нариги дунё дарчаси олдида” номли китоби ҳам ўзбек қамоқхонаси ҳақида.\nКитоб муаллифи Сафар Бекжонга кўра¸ қамоқхона ҳақида ëзиш курортга боргандаги сафар таасуротларини ëзишдан кўра анча машаққатлироқ юмушдир:\n– Қамоқхонада мен кўрган тафсилотлар шу қадар даҳшатли бўлгани боис¸ мен уларни бир юмшатиб¸ биз оз даҳшатини камайтириб ëздим. Аммо шу ëзганларимнининг ўзи ҳам ўзбек қамоқхонасидаги таҳқирли тизим борасида ўқувчилар шуурида маълумот ҳосил қилди деб ўйлайман¸- дейди суҳбатдош.\nСафар Бекжонга кўра, қамоқхона маҳкумлари ëзган китоблар, золим режимлар устидан эҳтимолий эртада ўтказиладиган маҳкама учун исбот ва далиллар тўплами бўлиб хизмат қилиши мумкин.\nPublished on februari 18, 2013 · Filed under: Матбуот ва ОАВ;